Nafarroa etorbidea eta Zerrajera kalea noranzko bakarrekoak izatea eskatu du EH Bilduk

Nafarroa etorbidean Iberdrolak egin dituen obrek iraun bitartean, noranzko bakarrekoak izan dira bi kaleak. "Ikusi dugu eraginkorra izan dela eta hainbat onura dakartzala", azaldu du Maider Morrasek, Arrasateko EH Bilduren bozeramaileak. Beraz, probaldi bat egitea eskatu diote Udal Gobernuari, onura horiek hobetu aztertu ahal izateko.

Hiru aste iraun dituzte Nafarroa etorbideko lanek eta, EH Bilduren esanetan, onura nabarmenenak eragin ditu trafikoa egokitu izanak. "Gainera, hainbat bizilagunek ere esan digute asko nabaritu dutela aldaketa. Askoz ere auto gutxiago ibili da eta, ondorioz zarata gutxiago egon da", adierazi du Morrasek.

Hori dela eta, "eragin horiek denbora luzeagoan neurtu ahal izateko", probaldi bat eskatu dio EH Bilduk Udal Gobernuari. Oposizioko indar politikoa sinetsita dago askotariko onurak izango lituzkeela bi kaleetan trafikoa noranzko bakarrekoa izateak. Batetik, CO2 eta soinu kutsadura gutxitu egingo litzateke. Bestetik, oinezkoendako eta bizikletendako espazioa irabaziko litzateke; halaber, Juan Arzamendi Musika Etxea eta Kulturola martxan jartzen direnean egongo den mugimendu handia kontuan izanik, segurtasuna irabaziko litzateke eta aparkaleku kopurua ere handitu egingo litzateke bi kaleetan". Izan ere, gaur egun errei batek hartzen duen espazioa irabaziko litzateke.

Trafikoa zirkularra izango litzateke

Trafikoa modu horretan egokituz, Debagoieneko Mankomunitate ondoko biribilgunetik Kontzeziñoko biribilgunera arte noranzko bakarra izango luke Nafarroa etorbideak eta baita Zerrajera kaleak ere, Etxaluzetik Aprendices kalera arte. Era berean, Maiatzaren Bata plazatik Kontzeziñoko biribilgunera bi noranzko mantenduko lirateke.

Autobus geltokiei dagokienez, obrek iraun dutenean moduan egongo lirateke. Hau da, Aretxabaletarako noranzkoan, Roneo etxebizitzen ondoan eta Bergararako eta Oñatirako noranzkoan, Etxaluze eraikinaren ondoan, Zerrajera kalean. "Hori bai, apur bat atondu egin beharko litzateke geltoki hori", gaineratu du Morrasek.

Bidegorri sarea osatzeko eskaera

Bide batez, aldaketa horrek bidegorri sare osoaren diseinua erraztuko lukeela uste du EH Bilduk. Beraz, eremu horretan sarea osatzea ere eskatu du. Hau da, gaur egun erreka ondoan dagoen pasealekua egokitu eta, oinezkoendako bideaz gain, bidegorri zati bat ere egin gurako lukete, eta Etxe Txikietatik proiektatuta dagoen zatiarekin lotu, ondoren Kulturola azpitik Zerrajera kalera doanarekin bat egiteko.

Printzipioz, probaldia

Probaldi bat egitea da EH Bilduren eskaera, aldaketak izango lituzkeen eraginak aztertu eta bizilagunen iritziak kontuan hartu ostean, mantendu ala ez erabakitzeko. "Hilabeteko simulazio bat izango litzateke, eta probaldi horren ostean, herriari galdetuko genioke, batez ere bizilagunei, jakiteko aldaketa nola ikusi duten eta benetan aldaketa egitea gura duten ala ez".

Nafarroa etorbidean, ibilgailu asko

Garibai etorbidea oinezkoendako denetik, Nafarroa etorbideak sekulako trafikoa jasaten duela azaldu du Kepa Urteaga EH Bilduko zinegotziak. "Bizilagunek kontuak aterata dituzte eta, esaterako, egunean ia 500 autobus pasatzen dira Nafarroa etorbidetik". Hori dela eta, eremua berrantolatu egin behar dela uste dute. "Gainera, probaldia gura denean egin daitekeen zerbait da, ez du eskatzen baliabide berezirik".


Errealitate ilunaren isla koloretsua

Ikuspuntu street art festibalak nazioarteko hamar artista ekarri ditu aurten. Baionan ez ezik, Irulegin, Izturitzen eta Uztaritzen ere margotu dute artistek. Festibalaren herrixka San Izpiritu auzora «itzuli» da, eta gaztetxearekin elkarlana abiatu du lehentze.


AEBek laguntza handiagoa hitzeman diote Ukrainari

Biden Zelenskiren Defentsa eta Atzerri ministroekin eta Poloniako presidentearekin bildu da gaur, Varsovian. Adierazi du Putinek ezin duela agintean jarraitu. Errusiak bi misil lehertu ditu Lviven, eta erasoak izan dira Txernobyl inguruan eta Mariupolen.

Errusiak Ukrainaren kontrako erasoa hasi zuenetik lehenengoz, AEBetako Gobernuak eta Ukrainakoak bilera ofizial bat egin dute aurrez aurre. Varsovian elkartu dira Joe Biden AEBetako presidentea eta Antony Blinken Estatu idazkaria, Dmitro Kuleba Ukrainako Atzerri ministroarekin eta Oleksii Reznikov Defentsa ministroarekin. Etxe Zuriak ohar bidez azaldu duenez, Washingtonek Kievi hitzeman dio handitu egingo duela orain arte arlo militarrean eman dion laguntza, baita laguntza ekonomikoa eta humanitarioa ere.

Kievek eskari zehatzak egin dizkio Washingtoni: gerrarako hegazkinak bidaltzeko eta Ukrainan aire eremu babestua ezartzeko. Baina Bidenek irmo baztertu du aukera hori. Ez dago prest halako neurriak hartzeko, haren esanetan, horrek mundu mailako gerra bat eragingo lukeelako. AEBetako gobernuburuak nabarmendu du pausoak ematen ari dela Vladimir Putin Errusiako presidenteak Ukrainaren inbasioagatik kontuak eman ditzan, eta zigor ekonomiko gehiago ezarriko dizkiela Errusiako oligarka, politikari eta enpresa batzuei, ostegunean Bruselan iragarri zuenez.

Ukrainako Defentsa eta Atzerri ministroekin bildu ostean, Biden Poloniako presidente Andrzej Dudarekin elkartu da. Dudak adierazi dio Poloniako herritarrek «mehatxu sentsazio izugarria» dutela, arrisku errealtzat baitaukate Errusiak Poloniari ere eraso egitea. Halako egoera batean AEBek esku hartuko luketela ziurtatu du Bidenek. NATO Ipar Atlantikoko Itunaren Erakundearen kideak babesteko konpromisoa «sakratua» da, haren esanetan. «Zuen askatasuna gurea ere bada», adierazi dio Poloniako estatuburuari.

Dudarekin batzartu ostean, Bidenek Varsoviako estadio nazionala bisitatu du. Errefuxiatuentzako zentro bihurtu dute, Ukrainako gerratik ihes egin dutenak hartzeko. Polonia da Ukrainako errefuxiatu gehien hartu duen herrialdea: 2,17 milioi iheslari. Orotara, 3,8 milioi ukrainarrek utzi dituzte beren etxeak, Errusiak, joan den otsailaren 24an, erasoaldia hasi zuenetik. Bisita horretan, Bidenek Putin «hiltzaile» bat dela ziurtatu du, eta Kremlinek erantzun dio Errusiako estatuburuaren kontrako irain bakoitzak konponbiderako tartea estutzen duela.

Etxe Zuriko agintariak Putinen kontrako diskurtsoa sakondu du arratsaldean, Varsoviako Errege Gazteluko ekitaldi politikoan. «Jainkoarren, gizon horrek ezin du agintean segi», zuzendu zaie Errusiako herritarrei. Ukrainan «aste batzuetan edo hilabete batzuetan» amaituko ez den gerra baterako prestatu beharra dagoela ere ziurtatu du.

Bidenek ostegunean bidaiatu zuen Europara, eta G7arekin, NATOko kideekin eta Europar Kontseiluarekin bildu zen, Bruselan. Ostiralean, AEBetako tropak bisitatu zituen Polonian. Europako aliatuekiko hurbiltasuna irudikatu nahi izan du Etxe Zuriak bidaiarekin. Bidenek ziurtatu du Europaren egonkortasunak «garrantzi erabakigarria» duela AEBentzat.

Kievetik mugitu gabe, bilera sorta egiten ari da Volodimir Zelenski Ukrainako presidentea ere. Gaurkoan, Dohako Foroan parte hartu du telematikoki. Nazioarteko agintariei ohartarazi die Errusia «mundu osoarentzako arriskua» dela, eta gogorarazi Mosku aste honetan prest agertu dela arma nuklearrak erabiltzeko, baldin eta atzerriko eragileren batek bere «existentzia» mehatxatzen badu. Zelenskik gaineratu du petrolio eta gas ekoizle handiak diren herrialdeek Errusiari presio egiteko neurriak har ditzaketela energia lehengaien ekoizpena handituta, Europari erraztu egingo lioketelako Errusiarekiko menpekotasun energetikotik askatzen. «Estatuek ez lukete aukera izan behar energia gerrarako eta xantaiarako baliabide gisa erabiltzeko».

Ukrainak berak lurrazpiko gas biltegiak eskaini dizkio EB Europako Batasunari. Herman Haluxtxenko Energia ministroaren iritziz, «Ukrainak Europarentzako kide fidagarria izaten segitzen du segurtasun energetikoaren arloan, Errusiaren eskala handiko eraso militarra jasan arren».

Errusiak gerraren «lehen fasea» amaitutzat jo zuen ostiralean, eta iragarri zuen aurrerantzean Donbass osoa kontrolpean hartzea izango duela helburu. Hala ere, erasoak izan dira gaur Ukraina mendebaldeko Lviv hiriaren inguruetan. Lviveko alkateak adierazi du bi misil lehertu direla erregaia pilatzen zuen industriagune batean, eta, azaldu duenez, gutxienez bost lagun zauritu dira. Ukraina iparraldean, berriz, Errusiako tropek Slavutitx herria hartu dute. Bielorrusiako mugatik gertu dagoen herri horretan bizi dira Txernobylgo zentral nuklearreko langileak. Hegoaldeko kostaldean, borrokek ez dute etenik Mariupol hiri barruan.


25 parte-hartzaile izan dira Etxalarko Usategietako XII. auto igoeran

Axier Jausarasen kotxea eta Arkaitz Ordokiren monoplaza izan ziren bizkorrenak, giro ezin hobean egindako proban

Martxoaren 26an egin zen Etxalarko XII. Usategietako auto igoera. Espero baino parte hartzaile gutxiago izan ziren, 25 ibilgailu, aitzineko eta ondorengo asteburuetan egitekoak ziren lasterketak medio. Kotxeen kategorian Axier Jaunsarasek lortu zuen lehenengo postua, Mattin Villares izan zen bigarren eta Xabi Zubiri hirugarren. Monoplazetan, berriz, Arkaitz Ordoki izan zen garaile, Luis Miguel Alonso bigarren eta Julien Salaberry hirugarren.

Iker Sein etxalartarrak ere parte hartu zuen, bosgarren kategorian eta bigarren postua lortu zuen (bederatzigarrena sailkapen orokorrean).

09:00tan hasi ziren egiaztapenak egiten plazan eta 13:30eko errepide itxieraren ondotik, 14:30an hasi zen lehenengo entrenamendu txanda. Bi entrenamendu txanda eta bi txanda ofizial izan ziren. Ilunabarrean, parke itxia izan zen herriko plazan, kotxe guztiak batera ikusteko aukera. Segidan, sari banaketa egin zuten udaletxeko arkupean. Egunari bukaera emateko Herriko Ostatuan afaria izan zuten parte hartzaile eta laguntzaileek. Eskerrak eman nahi dizkiete babesle eta laguntzaile guztiei.


Gerra DNS sistemara iritsi da

Mundua borobila da, baina birtuala ere badela esan daiteke. Errusiak Ukraina inbaditzea erabaki duenean gerraren ondorio geopolitiko eta ekonomikoak ezagutu ditugu. Baina, ezarri diren zigorren artean, neurri batzuk maila teknologikoan hartu dira, eta horiek DNS sisteman izan dute isla.

Internet gaur egun gerra zelai bat gehiago da munduko edozein gatazkatan. Ezagunak dira Trumpen garaian zibereraso eta fake newsek izan zuten garrantzia, eta Ukrainako inbasioa abiatu bezain laster zibersegurtasuna izan da gobernu eta erakundeen kezka nagusietako bat.

Ukrainako gerrak zuzeneko eragina izan du Interneteko Domeinu Sisteman ere, eta gobernu zein enpresek Errusiaren aurka neurriak hartzeko edo Ukraina laguntzeko ari dira erabiltzen DNS sistema. Errusia ere, noski, ari da bere neurriak hartzen egoera berriari aurre egiteko.

Aste honetan ICANN73 foruma ari da ospatzen, eta, bertan izandako eztabaiden artean Ukrainako inbasioa oso presente egon da. Ukrainako gobernuaren izenean GACeko ordezkari batek hitzaldi bizia egin du ICANNi, komunitateari eta domeinu-izenen industriari neurriak hartzeko deia eginez, besteak beste .RU domeinua DNStik deskonektatzea eskatuz. Egia da, ohi duen moduan ICANN epel ari dela jokatzen gai honetan ere, baina orohar DNS komunitatean ari dira mugimenduak gertatzen. Hemen adibide batzuk:

Esan bezala, Ukrainako gobernuak GACeko ordezkari bidez eta ofizialki gutun bidez ICANNi eskatu dio Errusia DNS sistematik kanpo uzteko. ICANNek ez du neurri hori onartu, baina Ukrainari laguntzeko hainbat neurri hartu ditu: milioi bat dolar bideratu ditu gerraren ondorioz Ukrainan suntsitutako Interneteko sarbidea babesten laguntzeko. Oraindik ez dago argi nola gastatuko den dirua zehatz-mehatz, nahiz eta DNSa martxan mantentzearekin erlazionatutako zerbait izan daiteken. Horrez gain, Ukrainan iraungitako domeinuak ez ezabatzeko bideak zabaldu dizkie erregistratzaileei.

Erregistratzaile beraiek ere hartu dituzte neurriak, bereziki bezero errusiarrak dituztenen kasuan: hainbat erregistratzailek Errusiako .RU, .РФ eta .SU (Sobiet Batasun ohiari zegokion luzapena) domeinu-izenak saltzeari utziko diote. Horietako batzuk, errusiar bezeroak ere botako dituzte beraien sistemetatik. Esaterako, GoDaddyk (domeinu-erregistratzaileen merkatu-kuotaren liderrak) ez du jada .ru domeinu-izenik salduko, eta diru kopuru bat bideratuko du Ukrainaren laguntzarako. IONOSek Errusian dituen bezeroak kanporatuko ditu, eta NameCheap-ek antzera jokatuko du bere bezeroei bidalitako gutun batean aditzera eman duenez. Gandik ere Ukrainaren aldeko adierazpen ofiziala kaleratu du.

Europako estatuen domeinu erregistroak biltzen dituen CENTR erakundeak ere .RU ccTLDaren erregistroa elkartetik kanporatzea erabaki du, publikoki adierazi duenez.

Ukraniako .UA ccTLDaren erregistroak bere zerbitzua bermatzeko neurriak hartzeari ekin dio, eta, horretarako, zerbitzariak herrialdetik kanpo eraman ditu Errusiako inbasioaren ondorioz etenak saihesteko. Horrez gain, Cloudflare-ren DDoS babes zerbitzuan erabiltzen hasi dira bi zona handienek (.com.ua eta .kiev.ua) zerbitzuaren ukazio banatuko erasoetatik babesteko.

Honen guztiaren aurrean Errusia ere ari da bere mugimenduak egiten. Errusiako hackerren zibererasoak ezagun egin dira, baina hortik harago DNS sistemak Internetentzat duen garrantzia kontuan hartuta, eremu horretan ere neurriak hasi dira aurreikusten. Errusiako Kommersant egunkariaren arabera, Errusiako gobernuak “estatuko webgune eta zerbitzu guztiei agindua eman die martxoaren 11rako Errusiako domeinu-izen sistemara aldatzeko”. Neurriek Errusiako web guneak eta zerbitzuak babestuko lituzkete zerbitzua ukatzeko erasoetatik, eta badirudi adituak bat datozela neurri horrekin.

Oraindik ikusteko dago Ukrainako gerra nola amaituko den, bai lurrean eta baita Interneten ere. Bitartean, gure babes osoa Ukrainako herritarrei, kalean zein sarean


Ordutegi aldaketak daude Literatur Amuakeko ekimenetan

Literatur Amuak egitasmoaren baitan antolatutako hainbat ekimenek ordutegi aldaketak izango dituztela jakinarazi du Ondarroako Udalak.

Zehazki, hiru izango dira aldaketak edukiko dituzten ekimenak:

Urriak 29, 20:00etan, Anonyme popular: Igor Elortza eta Rafa Rueda.

Urriak 31, 21:00etan, Judith Neddermann eta Keu Agirretxearen kontzertua.

Azaroak 1, 18:30ean, Arrainak bihotzean, umeentzako ikuskizuna.


Reala 3-1 gailendu zaio Alavesi, zaleen aurrean


Berriztu azoka egingo dute zapatuan Berrizen, lehenengoa pandemiatik

COVIDak eragindako osasun krisialdia gaindituta, Berriztu azoka berreskuratuko dute Berrizen.

"Beste kontsumo eredu bat sustatu gura dugu, herritik hasita, berrerabiltzea eta birziklapena kontzeptuak oinarrian dituena, besteak beste", azaldu du Eneko Baseta antolatzaileak. Ekimen hau antolatzen duten zortzigarren edizioa da aurtengoa, eta lehenengoa pandemiak ekimena eten zuenetik. Guztira, hogei bat mahai ipiniko dituzte probalekuan, eta musikagaz girotuko dute gunea; umeentzako txokoa ere egongo da.

Bigarren eskuko produktuak salerosteaz gainera, arteaz gozatzeko hitzordua ere bada Berriztu. Izan ere, Karlos Berrizbeitia marrazkilari berriztarrak murala margotuko du probalekuan bertan. Antolatzaileek azaldu dutenez, 10:30ean hasi eta 14:00ak bitartean egingo dute azoka.


‘Urten behin’ lehiaketa Leitzako Atekabeltz gaztetxean larunbatean

Parte hartzeko aurrez izena eman behar da.

Urtarrilean, Negun atekan hotzik ez egitasmoaren barne, escape rooma eta Anari bakarlariaren kontzertua izan dituzte Leitzan. Ekitaldiek heldu den larunbatean, hilaren 9an, izanen dute segida, 19:00etan izanen den Urten behin txapelketarekin. Egunean behin txapelketaren gisara, parte hartzen dutenek Atekabeltzeko eta herriko bitxikeriez eta beste hainbat kontuz galderak erantzun beharko dituzte. Izena emateko bizpahiru laguneko taldeak osatu eta asanbladako kideren bati jakinarazi edo atekabeltz@gmail.com helbidera zein Instagram kontura idatzi beharko da.


Marasmako kideek «oso positibotzat» jo dute I.Gazte Xaparrada

«Oro har, egunaren inguruko balorazio oso positiboa egin dugu», jakinarazi du Marasmako kide Jon Arangurenek, I. Gazte Xaparradari buruz. Gazteek euren artean kezka komunez eztabaidatzeko asmoz antolatu zuten larunbaterako. Talde txikitan antolat...

«Oro har, egunaren inguruko balorazio oso positiboa egin dugu», jakinarazi du Marasmako kide Jon Arangurenek, I. Gazte Xaparradari buruz. Gazteek euren artean kezka komunez eztabaidatzeko asmoz antolatu zuten larunbaterako. Talde txikitan antolatuta, kulturaz eta euskaraz, feminismoaz, etxebizitzaz, ikasle mugimenduaz eta kirolaz jardun zuten, herriko hainbat gunetan sakabanatuta. Guztira, 40 bat lagun elkartu ziren, eta tailerrak aurreikusi bezala joan ziren, «ongi», alegia.

Jende gehien bildu zuten tailerrak etxebizitzaren eta aisialdiaren ingurukoak izan ziren. Era berean, kulturaren eta aisialdiaren alorrean «ondorio garbiak» atera zituzten. «Herrian kultur mugimendu informatiboa falta dela ondorioztatu dugu, agenda moduko bat. Horrez gain, kultura jorratzeko azpiegiturarik ere ez dago, eta kultur sare baten beharra dagoela ikusi dugu», adierazi du Arangurenek. Hori dela eta, kultur sare propioa osatzea dute helburu Marasmako kideek.

Lantzeko konpromisoa

Bestalde, gazteen artean «aisialdi kontsumista» nabarmentzen dela gehitu du: «Zarautzen ekimenetan parte hartzeko joera handia dago, baina parte hartze pasiboaz gain, aktiboa bultzatu behar da. Ekimenak antolatu behar dira. Horren eredu da gaztetxea. Horregatik, haren erabilera sustatu behar da».

Behin ondorioak bilduta, beste hainbat batzar egingo dituzte mugimenduko kideek aurrera begirako ekinbideak zehazteko. «Bilkurak egingo ditugu etorkizunean ateratako ondorioei nola erantzun zehazteko», dio.


Aritz Mutiozabalek Julene Azpeitia ipuin lehiaketako bigarren saria jaso du

'Zerua itsaso zikin bat da' ipuinagatik lortu du lehiaketako bigarren saria Mutiozabalek. Zumaian egin da sari banaketa, gaur arratsaldean.

Gaur, ostegunarekin, arratsaldeko zazpietan banatu dira Julene Azpeitia 34. Ipuin Lehiaketaren sariak, Oxford aretoan egin den ekitaldian. Berrogeita hamar bat herritar juntatu ditu sari banaketak.

Ekitaldia hasitakoan, Zumaiar Onenaren Saria eman diote Antton Peñalbari. Hitzartzean emaztearekin gogoratu da idazlea, eta jakitera eman duenez, harekin egindako bidaia batean hasi zen saritua izan den Medicitarren abaroan ipuina idazten. Esker oneko hitzekin bukatutakoan, zumaiarrak gonbidatu ditu bera ere kidea den irakurle taldean parte hartzera. Ainhoa Illarramendi Zumaiako Udaleko EAJko zinegotzi eta Euskara batzordeko kidearen eskutik jaso du saria Peñalbak; zehazki, 1.000 euroko diru-saria eman diote.

Ondoren, lehiaketako bigarren saritua igo da oholtzara, Aritz Mutiozabal. Maddi Aldalur Euskara batzordeburuak eman dio 1.500 euroko saria zarauztarrari. "Niretzat ohorea da saridunen artean egotea. Tradizio handiko lehiaketa da hau, eta izen handiko idazleak daude sarituen zerrendan. Ipuinari dagokionez, nahikoa zirikatzailea da, eta ez da batere politikoki zuzena...", aurreratu du Zerua itsaso zikin bat da ipuinaren egileak.

Goiatz Labandibar izan da aurtengo Julene Azpeitia ipuin lehiaketaren irabazlea, eta hari Iñaki Ostolaza Zumaiako alkateak eman dio 3.000 euroko saria, Alter Egoak ipuinagatik. Labandibarrek lehen aldiz irabazi du lehiaketa. "Epaimahairen iritziz, lanik onena izan da oso ondo josia dagoelako, kontatu beharrean, esaten ez denarekin ulertzera ematen. Oso era garbi eta zuzenean idatzitako ipuin honek politikoki zuzena izateari kritika egiten dio", eman du jakitera antolakuntzak.

Sari guztiak banatu eta gero, saridunek eta ekitaldian parte hartu duten ordezkariek argazkia atera dute oholtzan, denak batera, eta, segidan, Fito Rodriguez idazleak Literaturaren ihesbideak & ihesbidearen literaturak irakurraldi musikatua hasi du, hiru musikarik lagunduta.


Darpon eta Mugica Osakidetzako LEPean legez kanpo elkartzea egotzita inputatzea errefusatu du epaileak

Gainera, ikerketa sei hilabetez luzatzea erabaki du epaileak. Dagoeneko, 20 pertsona daude auzian inplikatuta.

Jon Darpon Osasun sailburu ohia eta Maria Jesus Mugica Euskal Osasun Zerbitzuko zuzendari nagusi ohia inputatzea errefusatu du Osakidetzako 2016-1017ko lan-eskaintza publikoan egindako azterketen ustezko filtrazioa ikertzen ari den epaileak.

Epaileak errefusatu egin du, irailaren 1ean kaleratutako auto batean, LAB sindikatuak egindako eskaera, Darpon, Mugica eta Osakidetzako eta Herri Arduralaritzaren Euskal Erakundeko (IVAP) beste kargudun batzuk inputatzea eskatu baitzuen. Sindikatuak helegitea aurkeztuko duten aztertzen ari dira.

Instrukzio-egilearen ustez, "akusazioak adierazitako pertsonak ez dira ezein elkartetako kide, salbu eta Eusko Jaurlaritza, Osakidetza edo IVAP elkartetzat hartu nahi badira, eta, era berean, erakunde horiek ez dituzte delituak egitea sustatzen edo erakunde-egiturak erabiliz legez kanpoko jokabideak sustatzen".

"Ez dago jasota, ezta zantzuen arabera ere, elkarte 'paralelo' bat eratu dutenik edo legez kontrako helbururen batekin bildu direnik, ezta legez kontrako jokabiderik egin edo sustatu dutenik ere. Prozedura-fase honetan ez dago zantzurik deskribatutako motako elementuetako bat ere ez dagoela ulertzeko, eta, beraz, ez da bidezkoa kontzeptu horrengatik adierazitako pertsonak ikertutzat jotzea", argudiatu du magistratuak.

"Zilegi ez den elkarteaz" gain, LABek pertsona horiek inputatzeko eskatu zuen, sekretuak ezagutaraztea, kontratazioan iruzur egitea, prebarikazioa egitea eta delituak jazartzeari uko egitea egotzita. Horiek guztiak errefusatu ditu epaileak eldiario.es-ek aurreratu eta Efek ere eskuratu duen auto batean.

Bestalde, auzi honen instrukzioa egiten ari den Gasteizko 2 zenbakiko Epaitegiko titularrak erabaki du, ESK sindikatuak eskatuta, Angiologia eta Kirurgia baskular, Urologia eta Kardiologiako probekin lotura duten bederatzi pertsona gehiago ikertutzat deitzea. Horrela, auzian inputatuak 20 dira dagoeneko.

Fiskaltzak eskatuta, halaber, espezialitate ezberdinetako bederatzi lekuko deklaratzera deitzea onartu du.

Halaber, ikerketa sei hilabetez luzatzea erabaki du epaileak. ESKrentzat erabaki hori positiboa da, "beharrezko eginbide guztiak aurrera eramateko denbora nahikoa" izan daitekeelako. Sindikatuak esan du autoa "sakon" aztertuko dutela, epaileak onartu ez dituen zenbait eskaera egon direlako, eta baliteke helegitea aurkeztea.

Sindikatuen iritzia

ESK sindikatuak "positibotzat" jo du epaileak ikerketa luzatzeko hartu duen erabakia, baina helegitea aurkezteko aukera aztertzen ari dela iragarri du, sindikatuaren eskaera gehiago onartzeko helburuarekin. Testuinguru horretann, denbora-tarte hori "egokitzat jotzen diren eginbide guztiak aurrera eramateko nahikoa" izatea espero du. Hain zuzen ere, ESK herri-akusazio gisa aurkeztu zen auzian, LAB sindikatuarekin batera.

Halaber, autoak ESK sindikatuak eskatutako neurri asko tramitera onartzen dituela nabarmendu du, besteak beste, filtrazio horietan ustez parte hartu duten bederatzi pertsona ikertu gisa deklaratzea, baina gogorarazi du 32 pertsona gehiago ikertzeko eskatu zuela.

"Osakidetzako langile guztiok aurre egiten diegunean eta sistema horretan parte hartuko ez dugula esaten dugunean amaituko da sistema klientelar hori", azpimarratu du ESK sindikatuak.

LABentzat, ordea, "albiste txarra" da epaitegiak Osakidetzaren LEPan "gertatutakoa argitzeko ezinbesteko hainbat ate itxi" nahi izatea, eta, beraz, helegitea aurkeztuko duela iragarri du.

Sindikatuaren iritziz, "Osakidetzako zuzendaritza izan dela filtrazioak bermatzeko estrategia eraginkorra diseinatu duena, baita bere inpunitatea ere. Zuzendaritza hori izan da kezko gortinak sortu dituena praktika ustel hori ezkutatzeko".

"Eremu publiko eta pribatuaren arteko desberdintasuna ezinbestekoa da. Eremu publikoko kontratazioa berdintasun, merezimendu eta gaitasun printzipioetan oinarritu behar da, eta ezein epaimahaik ez luke onartu behar irizpide edo kidetasun pertsonalen zein politikoen arabera taldeak modu irregularrean eratzea", adierazi du LABek ohar batean.

Alderdien balorazioa

Testuinguru horretan, denborak arrazoiak ematen eta kentzen dituela esan du EAJk, epaileak Darponen inputazioa errefusatu ostean. Hori dela eta, orain erantzukizunak inork hartuko ote dituen galdetu du Twitterren zabaldutako mezu batean. Alderdi jeltzaleak ohartarazi du "denak ez lukeela politikan balio behar... baina batzuetan, tamalez, denak balio du".

"Denborak, behintzat, arrazoiak ematen eta kentzen ditu", esan du EAJk, eta Darponi besarkada handi bat igorri osteaan, ondorengoa galdetu du: "Nork hartuko ote ditu orain ondokoari exijitzen dizkion erantzukizunak? ".

Bestalde, Elkarrekin Podemoseko Miren Gorrotxategik azpimarratu duenez, epaileak ebatzi duenez "ez dago erantzukizun penalik", baina "ardura politikoa" egon dela uste du, "agerikoa baita kontrol neurrien utzikeria".

Bestalde, Carmelo Barrio PP+Cs taldeak Eusko Legebiltzarrean duen bozeramaileak adierazi duenez, Eusko Jaurlaritzak eta EAJk ezin dute "paparra atera" Darpon inputatu ez dutelako. Izan ere, "une honetan 20 inputaturekin zigor-arloko prozesu bat irekita badago, Osakidetzaren lan-eskaintza publikoaren antolaketa, kudeaketa eta izapidetzea gaizki diseinatuta egon ziren".

"Milaka pertsonak beren etorkizuna jokoan" zutela ohartarazi ostean, norbaitek prozesua "gaizki eta iruzurrez antolatu eta izapidetu" zuela salatu du, "meritu, gaitasun, berdintasun eta oposizioetarako lehia askearen printzipioak urratuz".


Ekainaren 30era arte, Herri Musika Eskolan matrikula egin daiteke

Udalak eta Soinueneak datorren ikasturtean Oiartzungo Herri Musika Eskolan aritzeko epea zabaldu zuten atzo, osteguna, eta hilaren 30era (ostiralera) arte egongo da izena emateko epea zabalik. Datorren ikasturtean ere, Herri Musika Eskolaren egoitza nagusia Madalensoro frontoia izango da.

Hainbat dira ikasturte berrian landu ahalko diren soinu tresnak; hala nola alboka, txistu eta danbolina, dultzaina, biolina edota txalaparta, beste hainbaten artean. Klaseak astean behineko maiztasunarekin eskainiko dituzte, eta urteko matrikulak 210 eta 410 balioko du; errolda lekuaren eta musika tresnaren arabera.

Izena emateko hainbat bide jarri dituzte herritarren eskura. Hala, ordutegiak, prezioak nahiz izena emateko irizpideak kontsultatzeko, sakatu esteka honetan.


Santisteban Alonsotegiko EAJren alkate ohia ustelkeria kasu batean nahasita egon liteke, epaile baten ustez

Barakaldoko Instrukzio epaitegiko magistratuaren susmoa da 2007-2011 aldian alkate jeltzalea izandakoak, arkitekto batek eta lau enpresaburuk herrian egin beharreko lanak faltsutu zituztela diru publikoa poltsikoratzeko.

Leyre Perez Barakaldoko (Bizkaia) 1. zenbakiko Instrukzio Epaitegiko magistratuak ustelkeria zantzuak antzeman ditu Alonsotegiko EAJren beste alkate baten jardunean. Zehazki, Aitor Santisteban Aldamak (2007-2011 legegintzaldian izan zen alkate), Alberto Zulueta Goienetxea Udalarentzat lan egin zuen arkitektoarekin eta lau eraikuntza enpresabururekin batera sinatutako hainbat lan egiteko dekretuak ikertu ditu epaileak, eta sei delitu egon diren susmoa azalarazi du.

Ikerketa egin ondotik emandako autoan, epaileak ebatzi du seiek "ados jarrita, eta modu ez zilegian etekin ekonomikoa lortu nahian, hainbat lan egiteko itxurak egin zituztela Estatuko, lurraldeko eta tokian tokiko dirulaguntzak eskuratzeko, ondare publikoen kaltetan". Instrukzio epailearen ustez, ustelkeriarekin lotutako sei delitu egin ahal izan dituzte ikertutakoek, besteak beste, prebarikazioa, iruzurra dirulaguntzak jasotzeko, bidegabeko eralgitzea eta dokumentu ofizialak faltsutzea.

Instrukzioa bukatuta, Fiskaltzari eta kereilariei (Udala bera, Bizkaiko Foru Aldundia, Estatuko Abokatutza eta EH Bildu) euren akusazioak aurkezteko eskatu die epaileak, balizko ahozko epaiketa bat egiteko.

Autoaren arabera, ikertutako bost pertsonek Alonsotegin egin beharreko lanen inguruko lau proiektu aurkeztu eta onartu zituzten 2008an, denak ere diru publikoz ordaintzeko (Bizkaiko Foru Aldundiaren eta Espainiako Gobernuaren dirulaguntzak eskatu zituzten finantzatzeko). Milioi bat euro pasatxo eskuratu zituztela uste du epaileak, lanak ez baitziren burutu. Dirutza Zulueta arkitektoaren estudiora eta eraikuntza enpresetara bideratu ei zuten.

Ustelkeriarekin lotuta, ikerketapean den Alonsotegiko hirugarren alkate jeltzalea da Santisteban. Hain justu, datorren astean hasiko da Jose Luis Erezuma (2011-2015) EAJren alkate ohi eta Santistebanen ondorengoaren kontrako epaiketa. Gabino Martinez de Arenaza (2003-2007) ere auzipetuta dago antzeko delituengatik.

EAJren Bizkai Buru Batzarrak (BBB) prozedura judiziala "errespetatzen" duela adierazi du.


Aurrera eta Umore Onako pilotariek hainbat txapel lortu dituzte Mendialdeko buruz buruko III. txapelketan

Igandean jokatu zituzten finalak Aldatzen, Betelun, Goizuetan eta Leitzan.

Leitzako Aurrera, Goizuetako Umore Ona, Araxes eta Larraun pilota eskolek antolatutako Mendialdeko Buruz Buruko III. Pilota Txapelketako finalak igandean jokatu dituzte Goizuetan, Leitzan, Aldatzen eta Betelun.

Aldatzen emaitzak

Kimuen aurreneko mailan, H. Sagastibeltza (Aurrera), 17 - A. Balda (Larraun), 18.

Haurren hirugarren mailan, G. Viana (Larraun), 13 - Eg. Oreja (Larraun), 18.

Haurren bigarren mailan, A. Olleta (Larraun), 18 - E. Ijurko (Larraun), 13.

Goizuetan emaitzak

Seinen mailan, I. Andiarena (Aurrera), 18 - A. Olaizola (Aurrera), 5.

Kimuen mailan, A. Sagardui (Umore Ona), 18 - G. Imaz (Aurrera), 2.

Kimuen bigarren mailan, A. Salaberria, 18 (Umore Ona) - A. Dorronsoro (Aurrera), 6.

Betelun emaitzak

Kimuen hirugarren mailan, E. Satrustegi (Araxes), 18 - A. Goikoetxea (Larraun), 11.

Kadeteen aurreneko mailan, J. Sotil (Larraun), 18 - O. Legarreta (Umore Ona), 2.

Leitzan emaitzak

Haurren aurreneko mailan, J. Baleztena (Aurrera), 12 - E. Bidart (Aurrera), 18.

Kadeteen bigarren mailan, M. Goikoetxea (Larraun), 3 - X. Telletxea (Aurrera), 18.

Gazteen mailan, E. Mateorena (Aurrera), 18 - E. Elizegi (Umore Ona), 17.


Etxe handiago bat behar dugu

Donostiako Emakumeen Etxea hiriko Mugimendu Feministak urte askoan aldarrikatu ondoren lortu zen. Emakumeen Etxea oinarrizko eta funtsezko ekipamendua da gure hirian, gaur egun 1.600 bazkide baino gehiago dituena. Eta, oinarrizko eta funtsezko ekipamendua da gure hirian, berdintasun politikak bultzatzen dituelako eta emakumeok jasaten dugun desberdintasuna eta diskriminazioa desagerrarazteko borrokatzen duelako, azken batean, indarkeria matxistaren oinarri baitira.

Gure etxea Emakumeen Etxea elkartearen (gunea lortzeko helburuarekin sortu zen elkartea) eta Donostiako Udalaren artean kudeatuta dago. Bi zutabeak koordinatzen dituen kudeaketa organo bat dago. Goizez, etxea udaleko teknikariek dinamizatzen dute, eta, arratsaldez, elkarte feministako teknikariek.

Duela 11 urte, Villa Soroa eraikina adjudikatu ziguten, eta ez ziguten inoiz eman. Horregatik, gure etxea, behin-behinekoz, Okendo kaleko 9. zenbakian dago, duela 11 urtetik. Hasieratik eskasa zen espazio horrek, gaur egun, ez digu uzten gure zerbitzuak eskatzen dituzten emakumeei arreta baldintza egokietan ematen, ezta etxean egiten ditugun jarduerak ondo egiten ere.

Etxea espazio seguru bat da emakumeentzako. Ez da laguntza zerbitzu bat, baina askotariko gaiei buruz informatzen dugu: etxeko langileen arazoei buruz, ezkontzazko gaiei buruz, atzerritartasun kontuei buruz, indarkeria matxistari buruz, tituluen baliozkotzeari buruz…

Gainera, antolatzen ditugun jarduera guztiek kontzientzia feminista sortzeko balio dute, baita mobilizazioak babesteko eta berdintasunaren aldeko politika publikoak indartzeko ere.

Kanpaina bat egiten ari gara, etxe handiago eta egokiago bat eskatzeko. Espazio horrek erdigunean egon behar duela eskatzen dugu, hiriko edozein emakume garraio publikoan iritsi ahal izateko ekipamendu horretara. Gaur egungo beharrei erantzuteko espazio egokiago baten aldarrikapenaren aurrean, udalak espazio bat eskaintzen digu Infernuan. Espazio hori, ordea, erabat desegokia da, erdigunetik urrun baitago, eta ez baita irisgarria auzo guztietako emakumeentzat.

Udal proposamen horrek zera pentsarazten digu, egungo udal taldeak Emakumeen Etxea ez duela andre donostiarrentzako oinarrizko zerbitzutzat jotzen.


Kopa zozketa gaur, federazioan

Errege Kopako aurrekoaren kanporaketaren zozketa egingo da gaur, 12:00etan, espainiar federazioan; eta Hernanik azaroaren 17an izango duen aurkaria ezagutuko du. Bere aurkariak izan daitezke Victoria, Nalón, Solares-Medio Cudeyo, Unami edo Aldeano. Partidu bakarrera jokatuko da, eta bere izena zozketan lehendabizi ateratzen denaren etxean jokatuko da.


Denboraldiko seigarren garaipena iritsi da

Euskadiko senior mailako ligan, aurkari zail ugari dago. Asteburu honetan Leizaran taldeak bere gisako talde baten bisitaldia jaso zuen, eta aukera hori baliatu zuen denboraldiko seigarren garaipena eskuratzeko (30-26).

Leizaran Lanbroa taldeak asteburuan Aloña Mendi taldearen aurka lortutako garaipenari esker, 9. postuari eusten dio. Atzetik hiru ditu.

Sailkapena, 19. jardunaldia eta gero

1 Ereintza 33 p

2 Bera Bera 29 p

3 Zarautz 28 p

7 Eraiken Eharialdea 19 p

9 Leizaran 12 p

10 Jarrilleras 8 p

11 Aloña Mendi 7 p

12 Askartza 5 p

Eraiken–Leizaran, asteburuan

Eraiken taldea sailkapenean bi postu gorago dago. Ea zazpigarren garaipena eskuratzeko bidean diren. Ligako amaitzeko 3 jardunaldi besterik ez dira geratzen.


Liburu aurkezpena: 'Arroz urez'

Euskadi Ta Askatasuna erakundearen sorrera eta amaiera kontatzen zaizkigu saio literario honetan; edo, behintzat, sorrera eta amaiera bana, autorearen bizitzari lotuak.

Idazlea: Mikel Antza

Edukiera: Mugatua izango da, eta gonbidapenak Inkernu tabernan eskatu beharko dira.


Aiora Mujika @probatxoa-k Koreako BTS taldeaz sortu duen kontua, astearen laburpen umoretsua eta APP bereziak

Aiora Mujika @probatxoa-k Koreako BTS musika taldeari buruz sortu duen kontua aurkeztu digu, Iruñe Astitzek pelikulak ikustean komunera joateko unerik onena zein den esaten dizut APPa ekarri digu eta Nerea Arriolak astearen laburpen umoretsua egin digu minutu batean

Koreako BTS taldearen inguruan egin duen kontu berriaz hitz egin digu Aiora Mujikak Rikardo Arregi sarietarako izendau berritan. Iruñe Astitzek aplikazio bereziak erakutsi dizkigu "Appespeiz" atalean eta Nerea Arriolak asteko konturik interesgarrienak minutu batean laburbildu dizkigu.


Euskal kantutegia ozen entzungo da zapatuan Berangon

Pandemiaren eraginez hirugarren eta laugarren urtemugak bertan behera gelditu ondoren, bueltan dator Berango Kantari, bere bosgarren urteurrena ospatzeko asmoz. Zapatuan, hilak 7, jarri dute hitzordua, eguerdiko 12:30ean. Hortik aurrera, egun osoko egitarauaz gozatzeko aukera izango dute, kantuan eta alai.

"Hirugarren eta laugarren urteurrenak bertan behera gelditu ondoren, hau buelta mundiala izango da", ohartarazi dute Berango Kantari egitasmoko lagunek. Izan ere, COVID-19ak herri-jai hori egitea galarazi ondoren, inoiz baino gogo gehiagogaz helduko diote ekimenari zapatu honetan. Egun osoko egitaraua prestatu dute, 12:30etik aurrera.

Gogoratu dutenez, 2017ko martxoan sortu zuten Berangoko eta inguruko hainbat auzokidek Berango Kantari, kalean abesteko ohitura berreskuratzeko asmoz. Halere, pandemiak eraginda, ibilbide hori behin-behinean etenda gelditu da, orain sei hilabete kalera atera eta kantuari ekin zioten arte. Ordutik, hileko azken aste-akabuan elkartzen dira, eta edonor gonbidatuta dagoela azpimarratu dute. Bi hilabetez Sabino Arana kalean batzen dira, barikuetan, 20:30etik aurrera; hirugarren hilabetean, aldiz, auzoz auzo ibiltzen dira, Lantzartetik Basotxura, zapatu eguerdietan, 13:00etatik aurrera. Gainera, Santa Ana eta Santo Domingo jaietan programazio berezia antolatu ohi dute.


Errigoraren kanpainako produktuak NOAUA!ra heldu dira

Oraingoan bai. Heldu dira Errigoraren udaberriko kanpainaren baitan eskatuak zenituzten produktuak. Nahi duzuenean etor zaitezkete jasotzera NOAUA! Kultur Elkartearen egoitzara.

Ikusi nola dagoen une honetan, NOAUA! Kultur Elkartearen egoitza. Sekula ez da Errigoraren kanpainarako hainbeste produkturen biltegian bilakatu. Marka guztiak hautsi dituen eskari kopurua bideratu zenuten martxoan, eta ondokoa da, Nafarroa hegoaldeko euskalgintza laguntzeko "Nafar hegoaldeko uzta eskutik eskura" izeneko ekimenak izan duen harreraren irudia.

Bai Usurbilen baita udalerritik kanpo ere; 30.000 pakete arroz eta pasta , 109.000 litro olio eta 245.000 ontzi kontserba. Udaberriko kanpainak zenbaki hauek utzi ditu Euskal Herri mailan. Errigoratik aditzera eman dutenez, "8.200 etxe baino gehiagotara iritsiko gara".

Errigorako sustatzaileak harrituta bezain pozik daude. “Bidean hainbat produktu agortu zaizkigu eta, ase ezin dugun eskaera horri esker, orain ekoizpena handitzera goaz”. Horretan ere, eredu izan nahi dute. "Ez dugu ekoizpena edozein modutan handituko. Eredu iraunkorren aldeko apustu garbia egingo dugu. Mila esker eta besarkada handia kanpaina hau posible egin duzuen guztioi".

Testuinguru honetan, Usurbilen eskatuak dituzuen Errigoraren produktuak NOAUA! Kultur Elkartera iragan astean heltzea espero genuen, banaketa egunak ere apirilaren 27tik 29ra finkatuak genituen. Baina Errigoratik astelehen honetan, maiatzaren 3an helduko zirela jakinarazi zitzaigun.

Produktu eskaintza zabala

"Eguneroko kontsumo ohituretan eragiteko jaio zen kanpaina honetan Nafarroa hegoaldeko oliba-olio birjina estra eta kontserba-sortak eska daitezke, auzolanari esker, norbere herrian ekoizlearen jatorrizko prezioan. Olioa 5 litroko bidoietan banatzen da eta kontserbak 12 ontziko sortetan, planteamendua urte osorako beste eskatzea da eta", diote Errigoratik.

Oliba-olioa, pasta, zainzuriak, pikillo piperrak, orburuak, barazki-menestra, tomate frijitua, arroza, potxak eta kremak... Guztia Nafarroa hegoaldean ekoitzia. Egin duzuen erosketatik jasotako laguntzaren zati bat bertako euskalgintza suspertzera bideratuko du Errigorak.

Informazio gehiagorako: errigora.eus


Salbazioa lotuta, irudi onari eutsi nahi dio gaur Osasunak Celtaren zelaian


Zinema ibiltaria ekimena bihar arratsaldean Ordizian

ORDIZIA // Zine ibiltaria, bihar, osteguna, iritsiko da Ordiziara. Zinemetara salto egin baino lehen, ostegunean, 19:30ean, Fantasia filmaren estreinaldia egingo dute Herri Antozkian. Sarrerak bost euroren truke eros daitezke, leihatilan edo Kutxabank-en. Abonatuak, abonuarekin sar daitezke. Gainera, zineman euskarak duen presentziaz hitzaldia ere eskainiko du Ainhoa Andraka zinemagileak.


Iritzia: 'Kardamirua'

Aiako bizilagun Oier Aranzabalek ondorengo iritzi artikulua eman du argitara Berria egunkarian. Uda sasoian idatzi duen azkena izan da, eta familiako memoria izan du present.

Antonio Gezalak, erbestetik itzuli ostean, ez zuen gehiago margotu. Ilunagoa oroitzen zuen amama Juliak, isilkorra, etxeko bulegoan. Lanpara doi baten argitan filateliarekin edo txanponen kolekzioarekin erreaz denbora. Edo gutunak idatziz; Bilbo ere mundua bera bezain ilun zegoela, Ibaigane jauregia, inoiz festak eta dantzaldiak egiten zituzten lekua, orain kuartela zela azalduz erbestean bizirauten zuen lagun handiren bati. Itzuleran, Gardoki kalean jarri zuen familiaren habia.

Margotzen ez duen margolaria, baina, abesten ez duen kardamirua bezala da. Kaiola baten zentimetro karratuetara etsi den kardamirua bezala. Eta bizitza gatibua, berriz, bizitza moztua. 1956ko irailean hil zen Gezala.

Aitite Angel La Navalen lanean zela, amama bakarrik geratu zen, artean urtebete baino ez zuen gure ama altzoan hartuta, etxea gainera erortzen zitzaion bitartean. Iraganaren pisu osoa sentitu zuen bere gain bat-batean. Askotan aitortu zidan hura izan zela bizitzako itoaldirik bortitzena. Une hartan gerra garaian eta erbestealdi osoan baino negar gehiago egin zuela. Hura izan zela, nolabait, aurreko urteetako galbide guztien gibela. Galera eta kalamitate guztien berrespena.

Artikulua osorik irakur daiteke Berria.eus atarian.


«Beti erraten da fikzioak sinesgarria behar duela izan; bada, horretan saiatu naiz ni»

'Bichta éder' liburua argitaratu du orain gutxi Eneko Bidegainek Elkar argitaletxearekin. Liburuarekin konektatuta egotea gomendatzen dio irakurleari, hariaren pista gal ez dezan. Hain zuzen, misterioa eta intriga erabili ditu haria ez galtzeko tresna gisa.


Arrasate Musikalen harizko doinuen kontzertua

Musika klasikoari eta abesbatzei tokia egiteko helburuarekin abiatu zuen orain dela 17 urte Arrasateko Kultura sailak Udaberriko Musikaldia zikloa. Bi asteburutan banatuta, sei kontzertu egin dituzte.

Donostiako Musikene Goi Mailako Eskolan sortutako hainbat musika proiektu bertatik bertara ezagutzeko aukera izan dute musikazaleek, baina baita eskualdeko musikarien doinuekin gozatzeko ere; izan ere, egubakoitzean, urtero moduan, Arrasate Musikal Orkestrak kontzertua eskaini zuen San Frantzisko elizan, egoerak bultzatuta, orkestra osoaren emanaldia beharrean, harizko orkestraren kontzertua eskaini zuten.


Udalak osasun arreta egokia eskatu du

Osasunbideari zuzendutako eskaera da onartutako mozioa.

Altsasu, Olatzagutia eta Ziordia hartzen dituen oinarrizko osasun eremuak “osasun-langilerik ez dagoelako eta osasun-arreta nahikoa ez delako” kezka azaldu du Olatzagutiko Udalak. Horregatik, Nafarroako Gobernuari eskatu dio “osasun-arretaren gabeziak konpontzeko behar diren neurriak har ditzala”. Osasun-arreta egokia emateko osasun-arloko profesionalak behar direla eta, horregatik, “hutsik dauden plazak betetzea bermatzeko” eskatu dio foru administrazioari. Aldi berean Osasun Departamentuari eskatu dio “beharrezko mekanismoak abian jar” ditzala “egungo egoera ahalik eta lasterren konpontzeko”.


Bilbo Basketek Real Madrilen aurka jokatuko du gaur, Bilbon

ACB ligako seigarren jardunaldiari dagokion partida da, bere garaian COVID-19arengatik atzeratutakoa


Felipe Murillo: "Helburua Marea Arroxaren abestia guztiona izatea da"


Arrigorriagako Ausartak Mendi Lasterketak 450 euro inguru biltzea espero du Caminus elkartearentzat

Gaur eguerdian datorren urriaren 23 eta 24an Ausartak Mendi Lasterketaren nondik norako guztiak aurkeztu dituzte Xabier González lasterketako antolatzaileak eta Beñat Larrinaga Deustuko Unibertsitateko irakasleak Arrigorriagako Udaletxeko Osoko bilkuren aretoan. Gonzálezen hitzetan, Koronabirusaren etenaldiaren ostean proiektua berreskuratzea erabaki zuten: “Hori bai, hainbat aldaketa egin ditugu: TxakurKrosaren ibilbidean aldaketa batzuk egin ditugu txakurrentzat atseginagoa izateko, errepide zatiak gutxituz, besteak beste”. Antolakuntzakoek Arrigorriagako Udalaren eta euren babesle guztien laguntza eskertu dute une oro (Lacturale Esnea, Julen Idirin hortz klinika, TodoPiensos, Amarok txakurkros, Cronoenergy, NorthKamp, Dida, Arkakuxo albaitari zentrua, Maialen Saenz fisioterapia, Ingenieria Padura eta Gaursa) “proiektu hau berreskuratzea proposatu genuean hasieratik euren laguntza jaso dugulako”. Gaurko prentsaurrekoan, alkatea, prentsaburua eta hizlari biez gainera, komunikabideak eta lasterketan parte hartuko duen txakur bat ere bazegoen jabearekin batera, bestelako ikusle bat bezala.

Ausartak mendi Lasterketako Xabier González, Maite Ibarra Arrigorriagako alkatea eta Deustuko unibertsitateko Beñat Larrinaga, Osoko bilkuren aretoan // Geuria

Urriaren 23an Txakurkros lasterketa antolatu dute, aurten lehen aldiz, gauez. Bi urteko etenaldiaren ostean, jendea gogotsu dagoela azaldu du Gonzálezek: “Dagoeneko 70 lagunek izena eman dute Txakurkrosean eta 20 pertsona gehiago espero ditugu”. Aurten ere lehen aldia izango da Euskal Herriko Txakurkros zirkuituaren barruan kokatuko dela: “Zirkuituko lehena da aurten dagoeneko”, azpimarratu du Xabierrek.

Urriaren 24an Hasiberri Traila prestatu dute, 9,5 kilometroko inguruko hasiberrientzako lasterketa: “Pandemia hasi baino lehen Bizkaia Kopa Traila zegoen, 10 kilometro inguruko ibilbidea zuen lasterketa, eta horretaz gainera oso gutxi daude 10 kilometro baino gutxiagokoak. Gurearen kasuan 12koak ziren 2019an, baina herritarrek eta hainbat kirolarik lasterketa hura moldatu eta laburtzeko eskatu ziguten, jende gehiagok parte har zezan”. Aurten ikusiko dugun lasterketa honek Artanda gailurrera eramango ditu kirolariak, “publiko guztiarentzat prestatutakoa, hauek paisaia zoragarrien lekuko izanik”.

Urriaren 24an ere Mendi Maratoi Erdia prestatu dute adituentzat, ia 21 kilometroko luzeeradun eta 1.100 metroko desnibel positiboduna. Lasterketa hasi baino lehen herri osoari buelta emango diote korrikalariek: “Urtez urte gero eta partaidetza handiagoa izaten ari den lasterketa dugu Mendi maratoi Erdiarena”, azpimarratu du Gonzálezek, “eta Artandaz ganera Upo gailurretik igaroko den ibilbidea izango dugu”.

“Ausartak Mendi Lasterketa kirol jarduera solidarioa dugu, ororen gainetik”. Dorsal bakoitzak euro bateko prezioa izango du eta lasterketako antolatzaileek 450-500 euro inguru biltzea espero dute, jasotako diru guztia Caminus elkarteari emango diotelako “gaixotasun arraroen ikerketak egin ahal izateko”. Xabierrek azaldu du badirela lasterketan izena eman eta korrika egingo ez duten dozena pare bat lagun, Caminus elkarteari laguntza emateko helburuagaz. Bigarren mailako helburuei begira, Ausartak Mendi Lasterketako bestelako erronka aipagarriak dira eskualdeko bideak urtero garbi mantentzea “jendeak gure bide hauetaz behar bezala gozatzeko”, maila guztientzako trail eta txakurkros entrenamendu saioak antolatzea eta herriko gazteak bolondres lanetan parte-hartzera bultzatzea: “Herriko gazte guztiekin berba egiten saiatu gara gure lasterketan laguntza eman ahal izateko. Lasterketa lokala dugu Ausartakekoa eta gaur egun 60 bolondres besterik ez ditugu”

Bestalde, urtez urte gora egin du emakumeen partaidetza Ausartak Mendi Lasterketan: “Aurtengo parte-hartzaile guztietatik %25 emakumeak dira Txakurkros lasterketan”, azaldu du harro Ausartakeko kideak. “Mendi lasterketetan ohikoa da nesken partaidetza %13 eta %14 izatea, eta bete beharreko distantzia handiagoa denean, partaidetza hori are gutxiagoa izan ohi da. Hasiberri trailean partaidetza %35ekoa da aurten”.

Xabier, Maite eta Beñat, udaletxe aurrean // Geuria

Txakurkrosa, ikerlarien ikusmiran

Ausartakeko kideak KorriCan proiektuaz egin du berba ere, “gure elkartearen asmoa ez delako urtero lasterketa bakarra egitea”. 2018an proiektuaren egitasmoa azaldu zion elkarteak Arrigorriagako Udalari eta 2019an martxan jarri zuten, “lasterketa bat baino askoz gehiago dena” sortzeko helburuagaz. “Helburu hori erdiesteko naturan jarduera fisikoa egitea, tokian tokiko partaidetza sustatzea eta ikerketari ateak zabaltzea beharrezkoa da”. Horren inguruan Beñat Larrinagak sakondu du, Jarduera fisikoaren eta kirolaren zientzien graduko irakaslea eta Deustoko Unibertsitateko Health-PASS taldeko ikertzailea. Larrinagak, unibertsitateko ikertzaile talde batekin batera, ikerketa egingo du txakurkros proban, modalitate hori praktikatzen duen kirolariaren gorputzean zer gertatzen den aztertzeko. “Orain arte ez da horrelakorik egin txakurkrosen modalitatean”.

Rumba, txakurkrosa lantzen duen artzain bat, Pirinioetan // Jon Goikouria

“Deustuko unibertsitatean txakurragaz korrika egiteaz haratago doan proiektua lantzen ari gara, hezkuntza eta osasunean kokatu beharrekoa”, azaldu du Beñat Larrinagak. “Orain arte ez dago errendimendu-baliorik txakurkrosaren eremuan: badira txakurkrosetan egindako ikerketak, baina normalean txakurretan edo txakur eta kirolariaren artean finkatutakoak dira. Kirolariaren datu fisiologikoak faltan ditugu”. Deustuko unibertsitateko ikerketa taldearen helburua kirolaria antropometrikoki ezagutzea da: “Froga batzuen bidez, koipea, gorputz eta gihar-osaera… neurtzen dugu gure kirolarien perfila zehazteko”.

Lan hauetarako kirolari bolondresak aukeratu eta laborategira eraman dituzte, jausiak eta korrika egitera: “Maratoiak eta erdi maratoiak lasterketa leherkariak dira eta txakurkrosetan normala baino gehiago korrika egiten du kirolariak”. Froga guztien artean, oxigeno-kontsumo probak egin dizkiete unibertsitateko laboratorioan eta maskara eta motxila baten osatzen duten ekipo eramangarri bat dute urriaren 23ko txakurkros lasterketan froga-piloto bezala erabiltzeko. “Motxila horrek jasoko dituen datuen arabera, hobekuntzak egin ahalko ditugu datorren urteko lasterketan”, azaldu du unibertsitateko irakasleak. “Lasterketa bereko beste batzuk monitorizatuko ditugu ere GPS eta euren frekuentzia datuak aztertzeko”. Lasterketa bukatzean, jausien proba egingo zaie herrian jarriko duten karpa batean, lasterketa galdutako potentzia neurtu ahal izateko. “Horrelaxe eskuratuko ditugu parametro fisiologiko guztiak eta etorkizuneko ikerketetarako oso baliagarriak izango dira datu horiek”. Urriaren 23ko proban Deustuko unibertsitateko praktiketako zortzi ikasle hurbilduko dira ikerketa-lanak egiteko. Guzti horren inguruan, Ausartak Mendi Lasterketako antolakuntzak galdetegi bat zabaldu du sare sozialetan trailak eta txakurkrosak egiten dituzten kirolarientzat.

Hezkuntza-proiektua

Beñatek azaldutako hezkuntza eta osasunean oinarritutako proiektuaren haritik eta etorkizunera begira Txakurtrail hezkuntza-proiektua martxan jartzeko asmoa azaldu dute Mendi Lasterketako antolakuntzatik: “Eskolaz kanpoko jarduera bezala kudeatu litekeen proiektua litzateke, Arrigorriagako eskola eta institutuko ikasleentzat prestatutakoa. Ausartak Mendi Lasterketako kideek ikuskatutako proiektua izan arren, kudeaketa herriko gazteen esku egongo litzateke: herrian Jarduera fisikoaren eta kirolaren zientzietan graduatutako lau gazte daude, hezkuntza proiektu hau kudeatzeko duinak”. Eskola atletismo klub baten itxura izango lukeela azaldu du Xabierrek, baina mendira bideratutakoa hurrengo helburuak jarraituz: ingurumenarekiko errespetua eta naturan jarduera fisikoa bultzatzea, gazteak zein helduak txakurren hezkuntzara hurbiltzea, den-dena kirolaren testuinguruan. “Azken batean, Arrgorriagan 1.400 txakur bizi dira eta gizakiok eurekin behar bezala elkarbizitzen jakin beharko genuke”.

Arrigorriagako Ausartak Mendi Lasterketan izena emateko epea zabaldu dute


Udaltzaingoarentzat atestatu ibilgailu berri bat ezartzeko 80.000 euro inbertituko ditu Basaurik

Basauriko Udaltzaingoak herritarren arretarako bulego mugikor bat jarriko du. Ibilgailu berri berri ezarriko dute eta hartara 80.000 euro inbertituko dituzte. Ibilgailuak behar den guztia edukiko du agenteek lehen arreta bat eskaintzeko eguneroko gorabeheretan, hala nola, segurtasunean eragiten duten gertakizunei buruzko informazioa biltzea, salaketak jasotzea edo galdutako gauzen inguruko izapideak egitea.

Udalaren arabera, ibilgailu berriak “arreta azkarragoa, egokiagoa, pertsonalizatua eta hurbilekoa” eskainiko die erabiltzaileei eta delitu batengatik salaketa jarri nahi dutenek bulegora joatearen pausua saihetsi dezakete: “Genero-indarkeria kasuetan edota sexu-askatasunaren aurkako delituetan egokitzat jotzen denean talde instruktorea etxebizitzara edo biktimarekin adostutako leku batera joatea ahalbidetuko da”, dio Agurtzane Cebrecos Basauriko Udaltzaingoaren ordezkariak.

Nabarmentzekoa da ere ibilgailu berria udalerriko auzo eta zonalde urrutienetara heldu ahal izango dela. Horretarako egutegi bat egingo dute, “auzo horietako herritarrek jakin dezaten zer egunetan eta ordutan izango duten zerbitzu hori etxe ondoan edo egunero ibili ohi diren lekuetan”, dio Cebrecosek.

Erantzun azkarrak

“Baliabide berri horren bidez, lana erraztu nahi zaie agenteei, delituen eta istripuen ikerketan eta Eusko Jaurlaritzaren Trafiko Zuzendaritzak koordinatutako kanpainetan eta Udaltzaingoaren beraren ekimenez egiten diren kontroletan: alkohola eta drogak detektatzeko kontrolak, telefono mugikorra erabiltzeak eragindako distrakzioak, gidarien eta ibilgailuaren dokumentazioaren egoera edota abiadura”, dio Cebrecosek.

Era berean, ibilgailu berria bestelako zerbitzuetarako erabili ahal izango dela gehitu du Udalak: larritasun egoerei erantzun azkar bat emateko eta aginte postu bezala funtzionatzeko, besteak beste. “Aginte-postu gisa ere arituko da kalean egiten diren ekitaldi handietan edo arrisku meteorologikoengatiko alerta-egoeretan”, dio Cebrecosek.

Gaur egun atestatuak egiteko erabiltzen den furgonetak 20 urte ditu eta “aldatu behar dela” azaldu dute udal ordezkariek. Horretarako, datorren uztailaren 28ko osoko bilkuran argi berdea emango diote ibilgailu berri bat ezartzeari eta hartara 80.000 euro inbertitzeari.


ARGAZKI BILDUMA: Giro ederra lagun, jendetza ibili da Elosuko ferian

Jende askok erosketak egiteko aprobetxatu du goiza, eta beste batzuk, ganaduari begira edo puzgarrietan jolasean ibili dira.

Giro eguzkitsuak animatuta, jendetza joan da Elosuko ganadu feriara. Haietako askok erosketak egiteko aprobetxatu dute goiza, izan ere, denetarik aurki zitekeen postuetan: arropa, aterkiak, janaria, jostailuak, fruta… Beste batzuk, berriz, ganaduari begira edo puzgarrietan jolasean ibili dira. Auzoko frontoian ere giro aparta izan da, Laja II.a eta Lutxurdio trikitilariekin. Julio Soto eta Iban Urdangarin bertsolariek ere saioa egin dute kantuan. Elur Txiki elkarteak antolatu eta Azkoitiko eta Bergarako udalek lagunduta, Elosun usadioa diren ganadu feriaz eta artisauen eta bertako produktuen azokaz gain, Elosuko ikatzarekin erretako auzoko txahala dastatzeko aukera izan dute goiz partean Elosura joan direnek. Izan ere, aurten Elosun auzolanean egin dute txondorra eta handik ateratako ikatzarekin erre dute txahala. Auzoko elizan, berriz, dozena erdi inguru mahai jarri dituzte, eta dozenaka lagunek bertan egin dute mokadutxoa. Indartsuena goiza izaten den arren, arratsaldean ere jarraituko du festak. Asto proba izango da 17:30ean, eta Eneko Txapelen bi asto Azkoitiko Ixidro Erretegiko astoaren aurka neurtuko dira. Probaren ostean, erromeria izango da, Laja II.a eta Lutxurdio trikitilariekin. Hona hemen goizean hartutako irudi batzuk: [flickr_set id="72157689360488226"]


Txertaketan "pribilegiorik" ez dela izan dio gobernuak

Zahar etxe batean, koronabirusaren aurkako txertoen lau dosi zaborretara bota direla salatu du Navarra Sumak. Gaia politikoki erabiltzea leporatu dio gobernuak eskuin koalizioari.

Zuhurtziaz erantzun du Javier Remirez Nafarroako Gobernuko presidente ordeak zaborretara botatako dosien inguruko galdera. Ez du ezeztatu dosirik galdu denik, ezta hitzez hitz baieztatu ere. Protokoloa defendatzera mugatu da gobernuko bozeramailea. Txertoa jartzeko unean zenbaitetan "desorekak" gertatu daiteela onartu du, txertoa jaso behar duen pertsona gaixotzen bada, adibidez. Halakoetan, "pazienteen segurtasuna" lehenesten ari direla defendatu du.

Navarra Sumako parlamentari Crisitina Ibarrolak piztu du zaborretara botatako dosien inguruko polemika. Atzo egin zuen salaketa, parlamentuko osasun batzordean. Gogor egin du eskuineko koalizioaren aurka Javier Remirezek, leporatuz oposizio "arduragabea, demagogikoa eta populista" egiten ari direla eta Trumpekin ere alderatu ditu.

Espainiar estatuan eta Eusko Autonomi Erkidegoan goi kargudunek jarri dituzten txertoen inguruko gaiaz galdetu diote kazetariek ere gobernuko eledunari. Gobernuko kideek txertoa egokitzen zaien unean jarriko dutela esan du, eta argitu du Nafarroan inork ez duela "pribilegiorik" izan.


Kataluniako Kellyek “Booking” gisako plataforma sortu nahi dute, esplotazioz libre diren hotelekin

Lan Justu eta Kalitatezkoa Zigilua luketen hotelak bilduko lituzke plataformak, ostatu hartzen duen bezeroari langileen lan egoera duina bermatuz. Proiektua Kataluniako Kellyek bultzatu arren, Kataluniaz gaindikoa izatea nahi dute.

Kellyen Erreserba Zentrala egikaritu asmoz, Kataluniako Kellyen Sindikatuak diru bilketa abiatu du, proiektua finantzatzeko. Gutxienez 60.000 euro lortu nahi dituzte etikoa izango den Booking-en antzerako plataforma bat sortzeko, zeinak barnebilduko lituzkeen esplotazioz libre diren hotelak. Proiektuaren xedea litzateke jendeak ostatu hartzea kalitate estandarrak betetzen dituen eta Kellyek errepresentazio sindikala daukaten hoteletan.

2018an Generalitatean abiatu baina gerora gelditu zen ekimena bere gain hartu nahi izan du Kataluniako Kellyen Sindikatuak. Izan ere, urte hartan Catalunya en Comú alderdiak hotelentzako Lan Justu eta Kalitatezkoa Zigilua proposatu zuen, Kataluniako Parlamentuan onartu zena. Hoteletako eta pisuetako garbitzaileen prekarietateari aurre egiteko ekimenean aurrerapauso gutxi eman direla deritzote Kellyek ordea, eta hargatik, beren gain hartu dute ekimena aurrera ateratzeko eginkizuna.

Lan Justu eta Kalitatezkoa Zigiluak bermatu egingo luke berau daramaten hoteletan garbitzaileak beren konbenioa errespetatuz kontratatzen dituztela, baita zerbitzuok ez dituztela azpikontratatzen ere. Horiez gain, besterik ere bermatuko luke: lan arriskuen prebentziorako legean betetzen direla, generoaren araberako soldata arrakalarik ez dela, zaurgarritasun egoeran dauden kolektiboetako pertsonak kontratatzen direla, edota lan kontratuak mugagabeak izatea.

Proiektua abiatzeko aurrekontu minimoa lortu orduko plataforma sortzeari ekingo diotela adierazi du sindikatuak, eta 2022rako nahiko lukete prest izan. Azpimarratu nahi izan dute proiektua ez dela Kataluniara mugatuko.


«Emakumeen aurkako indarkeria oso errotua dago politikan»

Sorianorentzat, «gizonezkoek gizonezkoentzat» sortu dute eremu politikoa.


Ikusi hemen argindarrak astelehenean, martxoaren 20an, ordu tarte bakoitzean izanen duen prezioa

Espainiako Sare Elektrikoak egunero ematen dituen datuen arabera, garestien 19:00etatik 20:00etara izanen da 0.28364 €/kWh eta merkeen, berriz, 14:00etatik 15:00etara 0.16031 €/kWh


Ederra izatear den jaialdi bat

Zeinen Ederra Izango Den jaialdiak 20 talde bilduko ditu bihar Barakaldoko BEC erakustazokan, eta 10.000 pertsona espero dituzte antolatzaileek

Ezinbestean, mailu kolpe, bihurkin elektriko, furgoneten joan-etorri eta tartekako korrikaldi hotsek jartzen dituzte zuzeneko musikaren zimenduak. Zeinen Ederra Izango Den jaialdiak 10.000 ikusle inguru bilduko ditu bihar Barakaldoko BEC erakustazokan, eta muntatze lanetan buru-belarri eman dute eguna gaur hamaika langilek. Hogei musika talde arituko dira agertokian, eta duela astebete amaitu ziren sarrera guztiak. Zetak taldeak eta Panda enpresak antolatu dute festibala, eta eguerditik hasi eta gaueko ordu bata arterainoko egunpasa antolatzea da erronka. «Ospakizun handi bat izatea nahi dugu», azaldu du Iratxe Reparaz antolatzaileak, «betiko oroituko dugun data bat. Gurea asmoa da denona eta denontzat izango den jaialdi bat egitea». Besteak beste, Gatibu, Maria Arnal & Marcel Bages, Zoo, Sua, Dupla, Luna Ki, Tanxugueiras, ETS, Ene kantak, eta Zetak izango dira oholtzan, eta Bizkaiko Foru Aldundiak 300.000 euroko diru sail bat bideratu du jaialdia bultzatzeko. BERRIAk ere babestu du jaialdia. Zeinen ederra izango den aldarrikatu ondoren eder bihurtzeko unean dago oraintxe festibala.

Abesti bat izan zen jaialdiaren lehen hazia. Zetak taldearen Zeinen ederra izango den izenekoa, zehazki. Pello Reparaz musikariak sortu zuen, eta koronabirusak eragindako krisiaren amaiera hartu zuen hizpide, Euskal Herria oraindik itxialdi betean zegoenean. «Zeinen ederra izango den/ eguzki izpiak zure itzala belarretan marrazten,/ muxu bat Larrunen,/ garagardo bat zerura eroritakoen omenez». Sentsazio baikor horri tiraka egin zuten publiko sare sozialetan jaialdi bat antolatzeko lehen asmoa; oraindik egunik, talderik edo lekurik iragarri gabe, baina erantzuna berehalakoa izan zen, eta kolpean bukatu ziren hasiera hartan salgai jarritako 1.000 sarrerak. Eta lehen bultzada horrek eraman du jaialdia egungo neurrietaraino.

Hamar aldiz handiagoa

«Sortu zenean ideia txiki bat zen, eta orain ia hamar aldiz handiagoa izango da», azaldu du Iratxe Reparazek. «Bi urte joan dira ordutik, eta hainbat forma izan ditu jaialdiak, gaur egungora iritsi arte. Hasieratik izan dugu argi jendearen jaialdi bat egitea zela asmoa, eta, horregatik, beti saiatu gara jendeak zer nahi zuen entzuten, eta euskaldunei nahi zutena eskaintzen, eta nik uste dut horrek egiten duela berezi. Jendeak jaialdia bere sentitzen duelako».

Antolatzaileek azaldu dutenez, abestiak transmititzen duen baikortasun eta zoriontasun egarri hori bera sortu nahi du jaialdiak, eta, horregatik, jaialdiaren bezperan ere, kantuaren hainbat esaldi daramatzaten afixak ikus daitezke erakustazokako pabiloian.

B, D edo J plana

Langileen joan-etorri etengabea gorabehera, oraindik hutsunea da nagusi BECeko 4. pabiloian, eta ordenagailuko pantaila baten laguntzaz deskribatzen du bihar hartuko duen itxura Jon Arratibel jaialdiko zuzendariak. «Hor, taldeen azoka egongo da». «Hemen, terraza moduko batzuk egongo dira, lasai jateko». Hatza pantailako kolore multzotik pabiloiko hutsuneetara doa. «Hor photocall bat jarriko dugu».

Bi agertoki nagusi izango ditu jaialdiak: Naiz agertokia eta La Salve agertokia. Artisau azoka bat ere egongo da 18 posturekin; taldeek izango dute beren diskoak saldu ahal izateko leku bat, eta jateko eta edateko guneak ere egongo dira. Hasieran, pabiloi kanpoan ere gune bat jartzea zuten buruan, baina eguraldiak behartu ditu dena barrura eramatera. Arratibel: «Kaleko giro pixka bat sortu nahi genuen, baina B plana aktibatu behar izan dugu. Bueno, edo D plana, edo J plana, ez dakit».

Bizkaiko Aldundiaren babesa

Musikaz aparte, «zerbait gehiago» da jaialdia, Unai Rementeria Bizkaiko Ahaldun Nagusiaren hitzetan ere. «Topaketa gune bat izango da». Gogoratu duenez, musikarena izan da koronabirusaren pandemiak «kaltetuen» utzi dituen sektoreetako bat, eta, horregatik, hura lagundu beharra defendatu du. «Aldundiak bultzada ematen du halako jaialdiak bideragarri izan daitezen».

Lehenago ere babestu ditu antzeko ekitaldi erraldoiak Bizkaiko Foru Aldundiak. 2022ko ekainean ere, esaterako, Fito Cabrales musikariak San Mamesen eskainiko duen kontzertuaren sustatzaile izan da, eta beste hainbat musika jaialdiren babesle ere bada. «Berton musikari on piloa daukagula helarazi behar diogu jendeari, eta bertotik hasi behar gara».

Jaialdira heltzeko autobus zerbitzuak ere jarriko dituzte antolatzaileek Euskal Herriko hamaika herritatik.

EGITARAUA

Naiz agertokia

12:15. ETS.

13:30. Petazeta.

14:45. Tanxugueiras.

16:30. Maria Arnal & Marcel Bagés.

18:00. Gatibu.

19:45. Los Chicos del Maiz.

21:30. Iseo & Dodosound.

23:00. Zetak.

00:30. Zoo.

La Salve agertokia

12:00. Ene Kantak.

13:15. Maren.

14:15. Anne Lukin.

15:15. Bengo.

16:00. Sua.

17:00. Luna ki.

18:15. Dupla.

19:15. Motxila 21.

20:30. Ezpalak.

22:00. Lildami.

23:30. Dj Adrianna Gaultier.


XIV. Euskal Jaia

Pirritx, Porrotx eta Marimotots kiroldegian.


Gipuzkoako futbol federazioak «hauspoa» eman nahi dio euskarari


Mikel Lezama (PP): ''Bipartidismoaren aurrean, gure proiektuak aire freskoa ekartzen du''

EITB Focus inkestaren arabera, PPk azken hauteskundeetako beheranzko joerari eutsiko lioke. Dena den, Mikel Lezama PPren Gipuzkoako ahaldun nagusigaia itxaropentsu mintzatu da: "Oraindik kanpaina asko dago aurretik eta ikusiko dugu zer gertatzen den".


Myanmarko Gobernuak gerra-legea ezarri du herrialdeko hirietan

Junta militarrak neurriak hartu ditu herrialdean Gobernu militarraren kontra deitutako mobilizazioak geldiarazteko.

Lege berria indarrean sartu da astelehenean hirietan, bereziki, Rangunen, bertan izan baitute militarren estatu-kolpearen aurka azken asteetan deitutako protestek arrakasta handiena. Gerra-legeak hainbat neurri jasotzen ditu; bost pertsona baino gehiagoko bilkurak debekatzea eta gauean etxeratzeko agindua ezartzea, besteak beste. Araua aditzera eman ondoren, poliziak kontrolak jarri ditu goizean goizetik hiriburu zaharrerako errepideetan.

Manifestariek larunbatean hartu zituzten lehen aldiz kaleak, botere-hartze bortitzaren kontra protestatzeko eta atxilotutako politikariak askatzea eskatzeko; Aung San Suu Kyi da azken horietako bat. Neurri murriztaileek, berriz, ez dute Myanmarko desobedientzia zibila akabatzerik lortu, eta astearte honetarako ere deitu dituzte mobilizazioak. Militarrek hiribururako bidea moztuta izan dutenez, ehunka pertsona bildu dira inguruko industria-eremuan.

Armadak manifestarien aurkako neurriak hartzeko mehatxua egin zuen aurretik, mobilizazioek estatuko egonkortasuna, segurtasuna eta ongizatea arriskuan jartzea egotzita. Bestalde, estatu-kolpearen burua den Min Aung Hlaingek beraiekin bat egiteo eskatu die herritarrei, eta azken hauteskundeetako ustezko iruzurraz baliatu da estatu-kolpea justifikatzeko. Hauteskunde horietan, Demokraziarako Liga Nazionalak (LND) eserlekuen % 83 irabazi zituen.

Guztira, protestak hasi zirenetik, gutxienez 170 pertsona atxilotu dituzte, gehienak politikariak eta alderdi horretako kideak. Kartzelatuetatik 18 kaleratu dituzte jada.


Energia Berriztagarrien Sektore Plana, Aiarako lehen talka oposizioa eta udal gobernu taldearen artean

Aiarako EAJk oharra plazaratu du leporatzeko EH Bildu eta Aiara Batuzi gardentasun falta, eta udal gobernu taldeak adierazi du helegite sorta prestatzen ari dela Ekonomia Sailburuak egindako planari.

Aiarako EAJk oharra zabaldu zuen atzo kritikatzeko EH Bilduk eta Aiara Batuzek ez dutela deitu Energia Berriztagarrien Sektore Planari buruz egindako bileretara.

Jeltzaleek azaldu dute bi deialdi egin duela Aiarako Udalak plan horri lotuta eta ez duela gonbidapenik jaso parte hartzeko. "Aiarako udalaren gardentasunean eta parte-hartzean atzerapauso hori, lehen indar politiko guztiak joaten ziren bileretara oposizioko lehen indar politikoa deitu ez denez, Aldaketaren Gobernu Taldeak abian jarri duen neurrietako bat dela ulertzen dugu" adierazi du Gentza Alamillo EAJko bozeramaileak.

EH Bilduk azaldu du premiazko bilerak izan direla

Karmele Poblacion EH Bilduko zinegotziak aitortu du bi bilera egin dituztela Energia Berriztagarrien Plana lantzeko, baina ez dutela apropos EAJ kanpoan utzi: "Duela hilabete bat baino gutxiago hartu genuen alkatetza eta premiazko gai ugariren artean hau zegoen. Denbora luzea behar izan dugu ganoraz analizatzeko eta zer egingo dugun erabakitzeko eta helegiteak aurkezteko epea uztailaren 24an agortuko da, gure lehentasuna zen Administrazio Batzarrei azaltzea egoera."

Aiarako Udalak helegiteak aurkeztuko ditu planaren kontra

Hausnarketa prozesuaren ondorioa izan zen helegiteak aurkeztuko dituela Aiarako Udalak Energia Berriztagarrien Sektore Planaren aurka. "Bi helegite mota izango dira. Bata planari bera jarriko dugu zalantzan, muinean ez baikaude ados eta teknikoki posible da horren kontra egitea. Horrez gain, tokiko helegiteak prestatuko ditugu,, Administrazio Batzarren artean egoera ezberdina baita".

Menagarai, Zuhatza, Arespalditza, Murga, Etxaurren eta Olabezar, toki gatazkatsuenak

Bide batez, Poblacionek argitu du bi bilera deitu dituztela Administrazio Batzarrekin guztiak ez daudelako egoera berean. "Batzuetan -Menagarai, Zuhatza, Arespalditza, Murga, Etxaurren eta Olabezarren jadanik plaka fotovoltaikoko azpiegitura handiak egiteari irekitzen dio atea planak. Ataka horietan dauden batzarrei bilera deitu genien uztailaren 6an euren egoera berezia delako". Asteartean, ordea, gainerako batzarrekin bildu zen Udala.

Denbora falta EAJri erantzuteko

EH Bilduko zinegotziak azpimarratu du gai honetan, bereziki, denbora falta izan dutela: "Eskatu zitzaion Eusko Jaurlaritzari helegiteak aurkezteko epea luzatzea, aintzat hartuta hainbat udaletan aldaketak egongo zirela, baina ez zuen onartu. Ondorioz, korrika eta presaka landu behar izan dugu afera. Hori dela eta, oraindik ez dugu tartea izan EAJko galderei erantzuteko. Espero dut gaur bertan egitea, baina ez dugu apropos alboratu eztabaida honetan."


Alavesek gero eta urrutiago du salbazioa

Arabarrek sei puntura dituzte mailari eusteko postuak, Mallorcaren zelaian galdu ostean. Ez dira aurkaria baino gutxiago izan, baina berriro ere garesti ordaindu dute erasoan duten argitasun falta.

Larunbatean Mendizorrotzan Rayori irabazita piztutako itxaropena, lausotu egin zaio Alavesi. Arabarrek 2-1 galdu dute Mallorcaren zelaian. Etxekoak diragehiago izan. Baina bi aldiz lortu dute Pachecoren atea zulatzea. Une erabakigarrietan, gainera. Alavesek, berriz, denboraldi osoan zehar zelai erditik aurrera dituen gabeziak erakutsi ditu este behin: sormen eta argitasun falta. Hori gabe jai dago egun Lehen Mailan. Hala, porrot mingarria jaso du aurkari zuzen baten zelaian, eta salbazioa gero urrutiago dute babazorroek: sei puntura. Gainera, Mallorcaren aurkako golen aldea ere kontra dute.

Baina gauzak oso bestelakoak izan zitezkeen arabarrentzat. Izan ere, lehen bost minutak bete aurretik gola egin dute Alavesek. Lejeunek sartu du, baina VARean begiratu eta gero, Soto Grado epaileak baliorik gabe utzi du,. ustez, arabarren erdiko atzelariari eskuan jo diolako baloiak. Handik pare bat jokaldira, ordea, 11. minutuan, Mallorcaren gola ailegatu da Falta bat jaurti du, eta pare bat aldaratzeren ostean, Pratsek gola sartu du, orpoz egindako erremate batekin. Berriz ere ataka zailean ziren arabarrak.

Aurretik jarrita, Mallorcak patxadaz jokatu nahi izan du baloi jabetza luzeak izanda, eta ahal zuenean zelai erditik aurrera dituen jokalarien abiadura baliatu: Muriqui, Kubo... Alaves ahalegindu da presioaren bidez jabetza luze horiek mozten. Baina ez du asmatu. Neurketaren agintea etxekoena zen, nahiz eta Alaves suspertzen joan da. Hurrengo minutuak partida osoaren isla izan dira. Bi taldeei lotuta ikusi zitzaien, tentsio handiarekin. Apenas ziren gai erasoko jokaldiak sortzeko. Lehen zatiaren azken txanpan, Alaves hobea izan da, eta bizpahiru aldiz gerturatu da Ricoren atera. Escalantek eta Joseluk sortu dute arrisku gehien.

Bazirudien lehen zatia 1-0 amaituko zela, baina bazela itxaropena neurketari buelta emateko. Izan ere, Mallorca ez zen Velazquezen taldea baino gehiago. Epaileak lau minutuko luzapena adierazi du, eta azken jokaldian Muriquik bigarrena egin du Mallorcarentzat. Alboko sake batean izan da. Aurrelariak ondo babestu du baloia, eta arabarren atzealdea bigun aritu zen, buelta ematen utzi baitzion, eta aurrelariak ederki gurutzatu zion baloia Pachecori.

Sakontasun bila Bigarren zatian Alavesek baloi jabetza izan du, baina ez zen gai horri etekina ateratzeko. Zelai erdiko jokalariak Joselurengandik oso urrun aritu ziren, eta apenas iritsi zaio baloi argirik. Hegaletatik jokoari sakontasun gehiago eman asmoz Manu Garcia eta Pellistri zelairatu ditu Velazquezek. Eta neurri batean lortu du. Azkenerako iritsi da Alavesen gola. Oraingo honetan zoria alde izan du. Mallorcako Raillok bere atean sartu du Joseluren erdiraketa bat buruz jo ostean.

Hamazazpi minutu zituzten arabarrek gutxienez partida berdintzeko. Alavesek atzean sartu du Mallorca. Baina ideiak falta izan zaizkio gola egiteko. Kataluniarrak eusteko lanean aritu dira, Partidako ia azken jokaldian Alaveseko jokalariek penaltia eskatu dute, Pellistrik egindako erremate batean. Baina epaileak ez du hala ikusi, eta hor amaitu da neurketa.


'Turista klasea' aurkeztuko du etzi, Kattalin Minerrek

Kattalin Minerrek, Turista klasea izeneko nobela argitaratu berri du, eta etzi, Donostiako Udal Liburutegian egingo du aurkezpena, goizeko 11:00etan hasita. Liburuan, «adiskidetasuna, elkartasuna, norberarengandik erauzi ezin ditugun beldurrak» kontatzen ditu Kattalin Miner hernaniarrak.bere bigarren nobelan.


Errimaren josteta askotarikoak

Bertso sorta bat aukeratzeko eskatu die Berriak sei bertsolariri, haren gainean hausnartzeko, kantatu ziren toki berean direlarik. Nazioarteko Inprobisatzaileen Birako bat oroitarazi du Alkaizak. Quiala, Arguello, Lujanbio eta Soto aritu ziren kantuan, Iruñean.

Bertsoaldi mordoa du kaskoan gorderik Saioa Alkaizak (Iruñea, 1991); askotariko gaiei buruzkoak, askotariko ahoskeretan kantatuak. Izatez, erdaretan eginak ere baditu gogoan, eta, hain justu, horietako bat bururatu zaio bertso sorta kutun bat oroitzeko eskatuta. Lau inprobisatzailek, errima jostalariz eta txandaka, saio berean euskara eta gaztelania taularatu zituzteneko bat: Tomasita Quiala repentista (Banes, Kuba, 1961), Araceli Arguello Argentinako payadorea (Pozo del Molle, Argentina, 1995), Maialen Lujanbio (Hernani, Gipuzkoa, 1976) eta Julio Soto (Iruñea, Nafarroa, 1987) bertsolariak aritu ziren kantuan.

2018ko urriaren 9an egin zuten saioa, Iruñeko Zentral aretoan, eta Nazioarteko Inprobisatzaileen Biraren parte izan zen. Izan ere, urriaren 9tik 14ra, eguneko emanaldi bat antolatu zuten –horietako bakoitza, herri batean–, eta, hortaz, Iruñekoa izan zen lehenbizikoa. Bertan zen Alkaiza, entzule. Nabarmendu duenez, huraxe izan zen bertsolariak izan ez baina ahozko inprobisazioan aritzen diren sortzaileak aditu zituen lehenbiziko aldia. «Flipatu egin nuen». Eta hala segitzen du.

Kuadrillako zenbait lagunekin joan zen Zentralera. «Berez bertsozaleak ez diren lagun batzuekin», zehaztu du. Harro. «Gogoan baitut hala ere denek oso ongi pasatu zutela, eta iruditzen zait hori gertatzea oso polita dela; deus jakin gabe joatea, eta emanaldiak zu harrapatzea».

Kontua da ezagutza handiagoa zutenak ere liluratu zituela saio hark. Alkaizak aitortu duenez, Quialaren eta Arguelloren kantaerak guztiz «berritzaileak» iruditu zitzaizkion teknikari dagokionez. «Erreparatuz gero, bertsolariok errima berekin edo familia bereko errimekin aritzen gara, salbuespen batzuekin. Aldiz, bai payadoreek bai repentista kubatarrek errima mota diferenteak ibiltzen dituzte bertsoaren baitan. Ez dakit zailagoa ote den, baina bada beste errima molde bat, eta guztiz harritu ninduen, eta engantxatu». Kazetariarekin eginiko hitzordurako, Alkaizak zenbait ohar ekarri ditu sakelakoan bilduta. Quialaren eta Arguelloren olerkiak ditu idatziak, errimei xehe erreparatzeko. «Begira zein lotzen dituen elkarren artean», adierazi du, miresmenez.

Gainera, payadaren eta repentismo kubatarraren ezaugarri bereizgarriak bezainbeste gustatu zitzaizkion Alkaizari bertsoarekin alderatuz gero aurkitutako antzekotasunak. «Guztietan erabiltzen dira, adibidez, kontrasteak, pilaketak, deskribapen xeheak, esajerazioak... baliabide literario antzekoak baliatzen dituzte ahozkotasunari dagokionez, eta uste dut publikoak kode konpartitu hori ulertzen duela, eta jasotzen duela». Diziplina diferente horiek elkarren ondoan jartzeak dakarren onura zalantzan jarri ezinezkoa da, Alkaizaren ustez: «Denak dira oso dialogikoak, solasean oinarrituriko arteak, eta asko aberasten dute elkar». Besteak beste horregatik, bertsolariak onartu du harramazka ezti bat ere sentitu zuela egun hartan. «Inbidia puntu bat. Pentsatzen nuen: zer polita hori egitea».

Urteek emandakoetatik

Zehazki, saio hartako ariketa bat aukeratu du Alkaizak. Horretan, lau inprobisatzaileak aritu ziren, txandaka, Iker Iriartek jarritako gaiari segika. Iriartek aipatu zuen belaunaldi diferenteetakoak zirela laurak, eta eskatu zien norberaren adina izateak zituen abantailak kanta zitzaten lehen bertsoan; bigarrenean, desabantailak aipatu beharko zituzten.

Hain justu, gaiarengatik ere maite du Alkaizak bertso sorta, «belaunaldi artekotasuna» lantzeko aukera ematen duelako, eta, are, gaia gisa horretara emanda, bakoitzak bazuelako beretik kantatzeko aukera. «Nahiz eta gero norberak erabakitzen ahalko zuen maskara bat jantzi edo halakorik gabe aritu». Hau da, fikzioa egin edo ez.

Quiala, Soto, Arguello, Lujanbio eta Iriarte, Zentral aretoan. Irati Majuelo –ezkerrean– itzultzaile aritu zen Bertsoa.eus

Izan ere, adinari buruz aritzean norberaren azaletik kantatu ahal izatea bereziki interesgarria iruditzen zaio Alkaizari. «Ez zaidalako gauza bera iruditzen zahar batek kantatzea zer den bere bilobak zaintzea, edo nik egitea. Nik egin dezaket fikzioa horri buruz, noski, baina litekeena da halakorik bizi ez dugunok aukera gehiago izatea egoerak edo adinak estereotipatzeko. Belaunaldi guztietako ordezkariak izateak asko laguntzen du begirada zabaltzen», gogoetatu du. Are, beste onura bat ere erantsi du: «Bertsolaritzan, ematen du ez bazara gaztetan hasi egurra ematen ja pasatu egiten zaizula aukera. Horrelako bertsoaldiek erakusten dute sorkuntzaren bidea ez dela bukatzen adin batean; edo aukera bakarra ez dela gazte sariketetan hastea».

Punka eta umorea

Oholtzan zirenetatik, Quialak zuen biderik luzeena: 57 urte zituen orduan. «Tomasita oso pertsona punka da», esan du Alkaizak hari buruz. Esplikatu duenez, Quiala itsua da, aulkian eserita inprobisatzen du, baina franko mugitzen da kantatu bitartean, eta irri asko ere egiten du, eta umorea erabili. Jarrera horrek guztiz harrapatu zuen Alkaiza. «Emakumeak oholtzan bagaude, beti kritikatzen gaituzte: ez baduzu irri egiten, serioegia zara; irri gehiegi egiten baduzu, irribarre bortxatua duzu; gaizki kantatzen baduzu, esanen dizute bertsotan hobeki kantatu behar dela, baina, kontuz, gehiegi kantatzen baduzu, esanen dizutelako bertsoa kantatuegia dela. Espazio publikoak okupatzeko exijentziak handiagoak dira emakumeentzat, oraindik existitzen da langa hori, eta ikusteak nola haiek– bai Quialak bai Arguellok– hartzen dituzten espazio horiek, nola iritsi diren tradizionalki emakumerik ez zen tokietara... Pentsatu nuen: ze ongi, zer bidea egin duten».

Parez pare entzule izan zenez geroztik, Alkaizak hainbatetan aditu du bertsoaldia berriz. Gehienetan, ikasleei erakusteko ibili du, eta, dioenez, kariño handia hartu dio horrela. Halere, iradoki du horrelako bertsoaldiek nekez sortzen dutela emozio berbera aurrez aurre, unean-unean, edo gerora bideo bidez. «Diferentea da». Zaila egiten zaio sentitzen den lilura hitzez esplikatzea. «Bertsoaren edo dena delakoaren aurreko isilune hori, sortzaileak pentsatzen ematen dituen segundo horiek...», hasi da esplikatzen. Eten txiki bat egin du, eta hala lotu zaio atzera hari: «...neroni publikoan nagoenean, iruditzen zait une hori magikoa dela».

Saio hari esker, Alkaizari are eta ikusgarriagoa egin zitzaion «hitzaren indarra». «Fonema batek, edo esanahi batek, edo hoskidetasun estu batek, edo soinu batek nola balio duen mundu ikuskera oso diferenteak irudikatzeko eta ekartzeko. Bere xumean, inongo artifiziorik gabe. Ez duzu aldamio gehiagorik behar. Zeinen gauza handiak egin daitezkeen, langaia hain denean xumea».

BERTSORAKO GAIA

Zuek laurok belaunaldi ezberdinetakoak zarete, adin ezberdina duzue. Tomasita, zure adinaren lehenbiziko zenbakia 5a da; Maialen, zurea, 4a; Juliorena, 3a; Aracelirena, 2a. Kontatu beharko duzue zuek duzuen adina izateak zer abantaila dituen.

Doinua: Mundu honetan holako gauzak.

Maialen Lujanbio Berrogei urte aitor nezake ta ez ilundu bekoskoa harro bainago nahiz zimurtuta pixkat urdindu kaskoa gorputzez aje handirik ez dut sasoia eder askoa berrogeika da zenbaki ona ta nere kontra ez doa gazteen ondoan jakintsua naiz zaharren ondoan freskoa Julio Soto Nahiz ta jadanik gazte txartela dudan bi puska egina oraindik nago arin-arina oraindik nago fin-fina esperientzia pixkat badaukat baina oraindik ez jakina hogeita hamaika adin latza da disfrutatzeko adina eta bi barru etorriko zait Jesukristoren adina

Tomasita Quiala Yo tengo cincuenta y siete años llenos de alegría yo tengo cincuenta y siete años llenos de alegría pero tengo todavía un corazón mozalbete estad edad me compromete con la esperiencia vivida estoy rejuvenecida desde el cabello hasta la uña y espero volver a Iruña antes de acabar mi vida

* Itzulpena Berrogeita hamazazpi urte ditut alaitasunez beteak, berrogeita hamazazpi urte ditut alaitasunez beteak, baina gazte-gaztea daukat bihotz hau, nire adinak jartzen nau bizi izandakoari lotuago, gero eta gazteago nago burutik hankaraino, berriz iritsiko ahal naiz Iruñeraino bizialdi hau amaitu baino lehenago

Araceli Arguello Son varias generaciones arriba del escenario explicarlo es necesario cuáles son mis intenciones pues tengo las ilusiones el camino por seguir sin esposo a discutir aferrada a mi madera tengo un alma veinteañera y muchos años por cumplir.

* Itzulpena Zenbait belaunaldi hemen oholtza honen gainean, ta ni azaldu beharrean zer izango dudan gozamen, bai baitut nahiko kemen, ta bidea egiteko, senarrik ez sesiotako, badut gitarraren estima, hogei urteko arima, ta urte asko betetzeko.


88 lagunek egin dute Azpeitia-Bilbo egitasmoko bosgarren etapa

Bermeo eta Bakio artean egin zuten larunbatean etapa. (Lagun Onak MB) Joan zen larunbatean, hilaren 12an, Lagun Onak Mendi Bazkunak Azpeitia-Bilbo egitasmoko bosgarren etapa egin zuten Bermeo eta Bakio artean. Guztira, 88 lagunek egin zuten ibilaldia, eta parte hartzaileek euria eta eguraldi tristea izan zuten bidean zehar. 08:00etan Azpeitian elkartu, eta 09:30ean hasi zuten etapa, Bermeon. Euripean eta haize zakarrarakin hasi zuten ibilaldia, eta hango portutik Aritzatxuko hondartzara joan ziren lehendabizi. Indarrak hartzeko aurreneko geldialdia egin ondoren, Matxitxakora iritsi ziren, eta handik San Juan de Gaztelugatxerantz joan ziren. Onarpen sarrera eskuratu, 231 eskailera igo eta hango ermitara iritsi ziren 13:00ak alderako. Eneperin bazkaltzeko tartea hartu ondoren, 15:00etan Bakio aldera abiatu ziren, eta 15:50ean amaitu zuten etapa hango hondartzan. Arropak aldatu eta zerbait hartu eta gero, 16:00etan Azpeitira itzultzeko autobusa hartu zuten. Bosgarren etapa amaituta, seigarrenaren zain daude mendizaleak. Ekainaren 16an, Bakio eta Plentzia artean egingo dute 19 kilometrotako bidea. Dagoeneko bost ibilaldi osatu dituzte: Azpeitia eta Deba artekoa (1.etapa); Debatik Lekeitiora artekoa (2.etapa); Lekeitiotik Elantxobera artekoa (3. etapa) eta Elantxobetik Bermeora artekoa (4.etapa). Bosgarren ibilaldiko argazki gehiago, berriz, hemen ikus daitezke. Horrez gain, argazkiekin osatutako honako bideoa egin du Lagun Onak Mendi Bazkunak: https://youtu.be/sX4e2IHuV3g


Manu Ayerdi eta beste bost goi kargudun ikertu gisa deklaratzera deitu dituzte Davalor auzian

Iturri judizialen arabera, Iruñeko 2. Instrukzio Epaitegiko epaileak irailaren 13an eta 14an hartuko die deklarazioa.

Davalor auzian, Iruñeko 2. Instrukzio Epaitegiko epaileak ikertu gisa deklaratzera deitu ditu Manu Ayerdi Nafarroako Gobernuko Garapen Ekonomikoko kontseilari ohia, Juan Jose Marcos Davalor enpresaren sustatzailea eta beste bost goi kargudun.

Iturri judizialen arabera, irailaren 13an eta 14an hartuko die deklarazioa. Epaiketa aurrerago egingo da.

Deklaratu beharko dutenen artean daude Maitena Ezkutari, Yolanda Blanco eta Izaskun Goñi Nafarroako Gobernuko zuzendari nagusiak, Pilar Irigoien Sodenako zuzendari ohia (pandemia hasieran musukoen erosketagatik kargutik kendu zuten) eta Jose Javier Baztarrika Iniciativas Innovadoras aholkularitza etxeko administratzailea.

Ikertzen ari diren gertakariek zerikusia dute Davalor enpresari 2015 eta 2017 artean emandako sei mailegurekin (2.600.000 euro). Garai hartan, Garapen Ekonomikoko kontseilari ez ezik, Nafarroako Gobernuko lehendakariorde ere bazen Ayerdi.

PPNk Davalor auzian ikertzen ari diren Nafarroako Gobernuko zuzendari nagusiak kargutik kentzeko eskatu du.

Geroa Baik, bere aldetik, gogora ekarri du Comptos Ganberaren txostenak ez zuela irregulartasunik atzeman kasu honetan.


Bidean aurrera jarraitzeko deia

ANCk eta Omniumek «zatiketa» gainditzera deitu dituzte indar independentistak. Ohartarazi diete herritarren mobilizazioak gain hartuko diela hala egin ezean


Goizaren laburpena bideoan jaso du Gotzon Aranburuk

Santa Lutzi eguna ez da oraindik amaitu, baina goizean izan dira ekitaldi gehienak eta nagusiak. Gotzon Aranburuk bideo batean bildu ditu hainbat une esanguratsu, eta goizaren laburpena egin du.

Bazkalondoren festarako gogoarekin jarraitzen du jendeak Urretxun eta Zumarragan. Idi probak gustuko dituztenak, 18:00etan hitzordua dute Zumarragako plazan. Asier Izagirre Ipeñarrieta, Egoitz Armaolea eta Iker Zubillaga Igeldo izango dira lehian, idi pare banarekin.


Bizilagunek deituta, bart gauean Foruzainek parte-hartu behar izan dute Beran, Lesakan eta Elizondon

Gaueko ordu ttikietan jendea karrikan edaten, zarata egiten eta eskandalua sortzen ari zela eta, foruzainek Nafarroako 24 herritan parte-hartu behar izan dute, horien artean Beran (jendea karrikan besta egiten), Elizondon (jendea karrikan edaten) eta Lesakan (jende pilaketak eta builak).


Haizearen mende

Aurreko egunak baino epelagoa izangoa da gaurkoa, eta haizeak nahiko indartsu egingo du ufa.

Hodeiak bidelagun izango ditugu astearte honetan, baina erdi eta goi mailakoak izango dira. Hegoaldeko haizearekin lagunduta etorriko dira. Haizeak bolada gogorrak izango ditu, eta horrek baso suteen arriskua indartu dezake. Hori dela-eta, Euskalmetek abisu horia eman du, baina soilik Kantauri isurialderako. Gauean eta goizean goiz hotza izango dugun arren, ez gara iritsiko aurreko egunetako muturretara: AEMETen arabera Gasteizen 1 eta 12 gradu arteko aldea egongo da gaur.

Bihar zeruak gardenduko dira, goi hodei batzuekin zipriztinduta ere. Espero izatekoa da haizeak indarra galduko duela egunean zehar, baina abisu horia mantendu dute, halere. Tenperaturak pittin bat egingo du gora, mauka motzean ibiltzeko modukoa izango ez bada ere: 2 eta 14 gradu arteko aldea espero dute hiriburuan.


Udaletxean neguko ordutegia jarri dute indarrean

Urrian hasi eta maiatzera bitartean neguko ordutegia izango dute udaletxean.

Eguazten arratsaldetan zabalik egongo dira udal bulegoak, 16:30etik 18:30era bitartean. Goizez, ohiko ordutegia mantenduko dute, 9:00etatik 14:00etara.


Gaizka Salazar: "Gatibu ikusiko dute, seguraski, inoiz ikusi ez duten bezala"

Ohiko formatuan ez, baina Gatibu musika taldeak emanaldi "intimoagoa" eskainiko du gaur, 19:00etan, Manuel Lekuona kultur etxean. Abesti rockero eta klasikoak ez dira faltako, eta azken diskoko kantuekin ere gozatu ahal izango dute bertaratzen diren ikus-entzuleek. Hitzorduaren gainean galdetzeko, Gaizka Salazar bateria-jotzailea elkarrizketatu du TXINTXARRI-k.

Zerekin egingo du topo gaurko kontzertura joango den ikus-entzuleak?

Ikusiko ditu Gatiburen kantu klasikoak eta disko berriko abestiak, baina era akustiko batean, beste formatu batean, beste konponketa batzuekin eta era intimoago batean.

Musikak salbatuko gaitu da disko berriaren izenburua. Bizi dugun pandemia garai hauetarako aproposa, ezta? Antzematen duzue jendeak kultura kontsumitzeko beharra duela?

Duda gabe jendeak kontzertuetara joateko gogo asko dauzkala antzematen dugu, orokorrean kultura kontsumitzeko. Izugarri nabaritzen dugu, gure jarraitzaileek eskatzen dizkigute pandemia garaiko ohiko kontzertuak, rockeroak, publiko gehiagorekin, beste testuinguru bateko emanaldiak. Baina, orain, dagoenarekin konformatu beharko gara. Jendeak gogo asko du, bai.

Eta nolakoa da disko berria?

Disko helduagoa da, urteak aurrera doaz eta gu ere helduagoak gara. Abestien artean, Egurre emon, adibidez rockeroagoa da, baina orokorrean helduagoa da. Letrak ere zainduagoak daude, eta, besteak beste, elektronikarentzako tartea dago. Kantu pare bat ere badaude tenpo erdikoak… Oso pozik gaude azken diskoarekin. Uste dut, kaleratutakoak kontutan hartuz hoberena ez bada, hoberenetarikoa dela. Kantu positiboez beteta dago. Pandemia garai hauetarako aproposa; Gatibuk, beti dauka sen hori, eta jarraitzen dugu ildo horretatik.

Zein harrera eduki du entzule eta jarraitzaileen artean?

Harrera oso ona izan da. Pena da ezin dugula ohiko zuzeneko saioetan aurkeztu eta jo, hortaz, badago sentsazio gazi-gozo bat. Kontzertuak era normalean egin nahi ditugu; disko honek ere behar du betiko formatu horretan aurkeztea, baina, momentuz, ezinezkoa da

Nolako emanaldiak izaten ari dira garai hauetakoak?

Intimoagoak izaten ari dira. Kantuak ez dira hain rockeroak; gitarra, perkusioa, bateria eta ahotsa bakarrik dago emanaldietan; biluziago daude abestiak. Horrek, ordea, badauka bere xarma. Gu izugarri disfrutatzen ari gara, abestiak beste toki batetara eramateko eta hori, guretzako, musikari bezala oso aberasgarria izaten ari da.

Nola eragin dizue COVID-19ak?

Ba pentsa, nahikoa kontzertu geneuzkan , horien artean, guretzat mugarri izango zen Gatiburen XX. urteurreneko kontzertua. Miribillan ospatuko genuen 6.000 pertsonen aurrean. Hitzordu garrantzitsu hori atzeratzen joan gara, eta, printzipioz, azaroan egingo dugu, nahiz eta ez dakigun oraindik ere posible izango den ala ez.

Musikari izanda, guretzako naturalena dena moztu egin digute. Aldaketa handi handia izan da. Diru sarrera oso gutxi izan ditugu. Gainera, Gatibun ez gara musikariak bakarrik, inguruan teknikariak eta jende asko dago eta ekonomikoki ere nahiko gaizki pasatzen ari gara..

Zer eskatzen diezu gaur arratsaldeko kontzertura joango direnei?

Disfrutatzeko. Hirukote bezala goazenez, Gatibu ikusiko dutela, seguraski inoiz ikusi ez duten bezala eta gozatu dezatela. Formatu txikiago batean izango den arren, berezia izango da.


Protestak piztu dira Louisvillen, New Yorken eta Washingtonen

Breonna Taylorren hilketagatik auzipetutako polizietako bi errugabetu egin dituzte, «zuzen» jokatu zutela iritzita. Hirugarrena auzipetu egin dute, baina bizilagunak arriskuan jartzeagatik.

AEBetan haserrea piztu du Breonna Taylor 26 urteko emakume afro-amerikarraren hilketagatik auzipetutako hiru poliziak errugabetzat jo izanak. Taylor martxoan hil zuten, tiroz, etxean, drogen aurkako operazio bat egiten ari zirela. Segurtasun indarretako hiru kideetatik bakarra auzipetu du epaimahaiak, Taylorren aldameneko apartamentura tiro egin eta «zentzugabeko arriskua» eragiteagatik. Beste biak errugabe jo dituzte, «zuzen» jokatu zutela iritzita. Hiru poliziek, bestalde, hamar milioi euroko kalte-ordaina eman beharko diote hildako emakumearen familiari.

Epaiak haserrea eragin du AEBetan, eta protestak piztu dira hainbat hiritan, tartean Louisville, Taylor bizi zen hiria. Gaueko istiluetan bi polizia zauritu dituzte tiroz. Larrialdi egoera ezarri dute hirian, eta Guardia Nazionala bidaltzeko eskatu. Protestak izan dira New Yorken eta Washingtonen ere. Manifestariek eta Black Lives Matter mugimenduak gaitzetsi egin dute Taylorren hilketagatik inor auzipetu ez izana. Taylor familiaren abokatuak, Ben Crumpek, iraingarritzat jo du epaimahaiaren erabakia.

Epaile batek eman zuen Taylorren etxean sartzeko agindua, ikertzaileek uste zutelako haren mutil lagun ohiak apartamentua erabiltzen zuela droga ezkutatzeko. Poliziaren arabera, Taylorren bikotekideak tiro egin zien segurtasun indarrei, haiek atea bota eta apartamentuan sartu zirenean. Gerora, Kenneth Walkerrek azaldu zuen Taylorren bikotekide ohia izango zela pentsatu zuela. Walkerrek polizietako bat zauritu zuen oinean, eta hirurek tiroka erantzun zuten. Ikerketak ondorioztatu zuenez, 32 aldiz egin zuten tiro. Tokian bertan hil zen Taylor.


Mendiak proiektorean eta bertsoak ahoa

Urtarrilaren 3an, asteartea, mendi proiekzioa eginen dute Pikuxarren; urtarrilaren 4an, asteazkena, bertso desafioa izanen da, Piku Gabonak prgoramaren barruan.

Pikuxar euskal txokoak Piku Gabonak egitaraua antolatu du eguberrietako egunetarako eta urtarrilaren 3an, asteartea, mendi proiekzioa eginen dute. Emanaldia 19:30ean, Pikuxarren izanen da. Urtarrilaren 4an, asteazkena, 18:30ean, bertso desafioa izanen da.


Palestina: indarkeriaren zurrunbiloan preso

Shireen Abu Akleh kazetariaren hilketak eta beduinoen desplazatzeak nazioarteko haserrea eragin duten honetan, Palestina astindu duen indarkeria-giroaz aritu gara Euskadi Irratiko Faktorian Mikel Ayestaran eta Mikel Reparaz kazetariekin.

Palestinako indarkeria-zurrunbiloaz aritu gara Euskadi Irratiko "Faktoria"n, Shireen Abu Akleh eta Ghofran Warasnah kazetarien hilketak, Jerusalemen eguneko banderen martxako istiluak eta palestinarren aurkako atentatu- eta atxilotze-oldea hizpide hartuta. Mundu zabalean haserrea eragiten duena Palestinan "beti betikoa" dela esan du Mikel Ayestaran EITBren Jerusalemgo berriemaileak: "Shireen Abu Aklehen hilketa argitzeko auzibidea hasi dute Hagan; ikusiko dugu ze ekartzen duen, baina Israelen ez du nazioartean izan duen ohiartzunik izan".

Ildo beretik mintzatu da Mikel Reparaz ETBren nazioarteko arloburua: "Israelen indarkeria AEBetako armen indarkeria bezala da, haserrea eragiten du, baina normalduta dago eta ez da ezer aldatzen". Reparazek gogoratu du urtea hasi denetik palestinarren 300 eraikin eraitsi dituztela Israelgo gobernuaren aginduz, eta desplazatze-politikak areagotu egin direla azaldu du Ayestaranek, "tartean 1.300 beduino etxegabetu dituzte".

Israelgo gobernuaren barne-krisiaz hitz egin dugu, azkenik. Ayestaranek gogoratu du eskuin nazionalistatik ezkerrerako alderdiek osatzen dutela Naftali Benneten exekutiboa, eta islamistek kanpotik babesten dutela eta asentamentuei buruzko legea izan da azken zatiketa-eragilea.


Ohitura osasungarriak sortzen, gaur KZ Gunearekin

Gaur ere KZguneak online hitzaldia eskainiko du, gaztelaniaz. Arratsaldeko 19:00etatik 19:30etara bitartean izango da, eta honako gai hau landuko da: lagundu familiari ohitura digital osasungarriak sortzen.


Ia lau milioi bisita izan ditu Uztarria.eus-ek 2022an

2022ko urtarrilaren 1etik abenduaren 31ra bitartean 3.921.696 bisita izan zituen Uztarria.eus-ek, Google Analyticsek emandako datuen arabera. Egunean, batez beste, hamabi albiste argitaratu ditu Uztarriak webgunean, eta atari digitalak 10.744 bisita izan ditu egunero. 2017an hasitako joerari jarraituz, bisita gehienak eskuko telefonoetatik egin dituzte erabiltzaileek.

2022. urteak askotariko albisteak utzi ditu herrian; batzuk onak, besteak txarrak. Eta horien guztien berri eman du Uztarria.eus-ek joan berri den urtean ere. Askotariko albisteak, bideoak, erreportajeak nahiz elkarrizketak ondu ditu Uztarriak 2022an ere, eta hainbat izan dira Komunitatearen bidez ekarpenak egin dituzten herritarrak eta eragileek ere. Guztira, 4.509 albiste argitaratu ziren webgunean iaz, hamabi albiste egunean batez beste, eta asko izan dira horiek irakurri dituzten herritarrak –hona hemen iazko hamar albiste irakurrienen zerrenda–.

2022ko urtarrilaren 1etik abenduaren 31ra bitartean ia lau milioi bisita izan ditu Uztarria.eus-ek: zehazki, 3.921.696 bisita. Google Analytics neurgailuak emandako datua da hori. Urtez urte hazten jarraitzen du Uztarriaren webguneko bisiten kopuruak, eta iazkoa ere ez da salbuespena izan; izan ere, 2021ean baino 161.873 bisita gehiago izan ditu Uztarria.eus-ek urtebeteko epean. Datu hori kontuan izanik, egunean, batez beste, 10.744 bisita izan ditu webguneak. Bestalde, aipatzekoa da irakurleek webgunean zabaldutako orri kopurua ere: 2022an, orotara, 10.023.944 orri ireki zituzten horiek, eta egunean, batez beste, 27.463 orri. Gainera, erabiltzaile bakoitzak, batez beste, bi minutu eta 38 segundo igaro zituen Uztarria.eus-era egindako bisita bakoitzean.

Azken urteetako joera berretsi egin da 2022an ere: Interneteko edukiak eskuko telefonotik irakurtzeko ohitura areagotu egin da beste urte batez. 2017. urtea inflexio puntua izan zen horretan; izan ere, urte hartan, aurrenekoz, bisiten erdia baino gehiago (%57,39) eskuko telefonoetatik egin zituzten herritarrek. 2022an are nabarmenagoa izan da datua: erabiltzaileen %67,82k eskuko telefonoa erabaki dute Uztarria.eus irakurtzeko. Ordenagailutik bisitarien %29,19 sartu dira webgunera, eta tabletetatik, berriz, %2,89.

Urolako Komunikazio Taldea (UKT) osatzen duten hedabide digitalen datuak izugarriak izan dira 2022an. Taldearen webguneetan albiste ugari argitaratu ziren iaz, eta asko izan dira horiek irakurri dituzten erabiltzaileak. Hain zuzen ere, taldea osatzen duten sei webguneek –Uztarria, Maxixatzen, Baleike, Karkara, Zarauzko Hitza eta Urola Kostako Hitza– 9.174.112 bisita izan zituzten iaz, 2021ean baino 518.784 bisita gehiago.


Bideoa / Oreka Reed Quintet taldearen emanaldia Galdakaoko XXX. Musika Astean

Azaroaren 21etik 25era bitartean XXX. Musika Astea antolatu dute Galdakaon. Atzo, Santa Zezilia egunean, musikarien egunean, Oreka Reed Quintet taldearen emanaldia izan zen. Kontzertua hasi aurretik Aitor Aburto galdakoztarrarekin eta bere taldekideekin hitz egin genuen. Duela aste batzuk Aitor Aburtori elkarrizketa egin genion GEURIAn.

Aitor Aburto: “Musika ikastea zoragarria da, baina zoratzekoa ere”


Pilota eskolaren ikasturte amaierako jaialdia jokatu zuten atzo

Pelota eskolan diharduten berrogei neska mutikoek ikasturte amaierako partiduak jokatu zituzten atzo udal pilotalekuan. Ostean, jokalari denek jaso zuten saria.

Ondorengoa da saria jaso zutenen zerrenda; 1.go mailan: Manex Azkorbebeitia, Aimar Axpe (azpitxapeldun) eta Markel Larrañaga (txapeldun); 2. mailan: Izer Perez, Eki Unamuno, Liher Alustiza, Ibai Garcia, Aran Trebiño, Danel Vega, Markel Gonzalez, Aetz Lasa (azpitxapeldun) eta Oier Perez (txapeldun); 3. mailan: Amets Uzin, Julen Muñoz, Aitor Agirre, Joan Alustiza, Aitzol Quilez, Sugoi Zubizarretan, Unax Fulgencio (azpitxapeldun) eta Aratz Azkorbebeitia (txapeldun); 4. mailan: Joanes Aranzeta, Markel Cerrejon, Izei Muguruza, Iker Osa, Urko Unamuno, Ekain Ariznabarreta (azpitxapeldun) eta Zunbeltz Salaberria (txapeldun); 5. mailan: Mikel Moreira, Izukaitz Cortes, Asier Osa, Laida Sanchez, Aitz Arluziaga (azpitxapeldun) eta Zuhaitz Larrañaga (txapeldun); 6. mailan: Gorka Felix, Oihane Rodriguez (azpitxapeldun) eta Galder Losada (txapeldun); Infantiletan: Ahinitze Ariztimuño.


Trenbidearen lurperatzeak landa bizitza kolpatu eta hiria zatituko al du?

Gasteiz Batu plataformak bi batzar informatibo ireki antolatu ditu trenbidea lurperatzeko proiektuaren eraginak hobeto ezagutzeko: urtarrilaren 19an Elorriagako Juntetxean eta urtarrilaren 26an Aldabe gizarte etxean.

Hiriburuko eta Gasteiz eta Arratzua-Ubarrundia arteko landa eremuko bizilagunek osatutako Gasteiz Batuz plataformak antolatuta, AHTren trazadura hiriko sarreran lurperatzeko proiektuaren eraginen inguruko bi batzar informatibo antolatu ditu urtarrilean, Elorriagan eta Aldabe gizarte etxean.

Lehen batzarra bihar izango da, urtarrilaren 19an, asteazkena, 18:30ean Elorriagako Juntetxean, Landa-bizitza kolpatzen duen trena izenburupean. Trenbidea landa eremuan integratzeko proiektuaren eraginari buruzko ikuspegi batetik hausnartuko dute, bereziki eragindako herrietan bizi diren pertsonei zuzendutako solasaldi honetan. Gasteiz Batuk "ahalegin handia" egin du edukiak egokitzeko, "gerturatzen direnentzat interesgarri izan dadin"; besteak beste, lurraldeari, ingurumenari, lurrari eta bertako biztanleen bizimoduari nola eragin diezaiokeen azalduko dute.

Hurrengo asteazkenean, urtarrilaren 26an, 18:30ean Aldabe gizarte etxean elkartuko dira, Gasteiz, zatitutako hiria izenburupean. Oraingo honetan, trena lurperatzeko proiektuak oro har Gasteiz osoan izango duen eraginari buruz arituko dira. Hiri ereduan zentratuago dagoen ikuspegi batetik, proiektuak "indartzen dituen oztopo fisiko eta psikologikoak eta desberdintasunak" izango dituzte hizpide, baita "kostu ekonomikoa, pertsonen osasuna, emakumeentzako espazio seguruak" ere, besteak beste.

"Gasteiz Batuk gardentasunez informatu behar du, inplikatutako erakundeak ez baitira horretan ari. Interesa duten pertsonak bi tokietako edozeinetara hurbildu daitezke informazioa jasotzeko, iritzia emateko, eztabaidatzeko edo parte hartzeko, edo bietara joan daitezke, hitzaldi bakoitzak errealitate desberdinei erantzuten baitie", azaldu dute.


Agrohomeopatia ikastaroa eskainiko dute Zestoan, uztailaren 11n

Ikastaroa doan eskainiko dute, baina nahitaezkoa izango da aurrez izena ematea.

Baratzeak homeopatiarekin tratatzen ikasteko agrohomeopatia ikastaroa eskainiko dute Zestoan, uztailaren 11n. 16:00etatik 20:00etara bitartean liburutegiaren azpiko gelan eskainiko du saioa Niurka Meneses zientzia doktoreak. Menesesek baratzeetako haziak eta lurraren gaixotasunak izango ditu hizpide beste hainbat gairen artean, Zestoan.

Ikastaroa doakoa izango da, baina aurrez izena ematea nahitaezkoa izango da parte hartzeko. Horretarako, 690 32 65 13 telefono zenbakira deitu beharko da.